               IL-KUMMISSJONI EWROPEA
            Brussell, 20.12.2017
            COM(2017) 799 final
            Rakkomandazzjoni għal
            DEĊIŻJONI TAL-KUNSILL
            li tawtorizza l-ftuħ ta’ negozjati għal ftehim bejn l-Unjoni Ewropea u r-Repubblika tat-Turkija dwar l-iskambju ta’ dejta personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tt-Turkija fil-ġlieda kontra l-kriminalità serja u t-terroriżmu

               MEMORANDUM TA’ SPJEGAZZJONI

               1.KUNTEST TAR-RAKKOMANDAZZJONI

               F’dinja globalizzata fejn l-kriminalità serja u t-terroriżmu huma dejjem aktar transnazzjonali u polivalenti, l-awtoritajiet tal-infurzar tal-liġi għandhom ikunu mgħammra bis-sħiħ biex jikkooperaw ma’ msieħba esterni biex jiżguraw is-sigurtà taċ-ċittadini tagħhom. L-Europol għandu għalhekk ikun jista’ jiskambja dejta personali mal-awtoritajiet tal-infurzar tal-liġi ta’ pajjiżi terzi sal-punt meħtieġ għat-twettiq tal-kompiti tiegħu.

               Sa minn meta daħal fis-seħħ ir-Regolament 2016/794 fl-1 ta’ Mejju 2017
                  1
                u skont it-Trattat, il-Kummissjoni hija responsabbli, f’isem l-Unjoni u l-Istati Membri tagħha, biex tinnegozja ftehimiet internazzjonali ma’ pajjiżi terzi dwar l-iskambju tad-dejta personali mal-Europol. Sa fejn ikun meħtieġ għat-twettiq tal-kompiti tiegħu, l-Europol jista’ jistabbilixxi u jżomm relazzjonijiet ta’ kooperazzjoni ma’ msieħba esterni permezz ta’ ħidma u l-arranġamenti amministrattivi li waħedhom ma jistgħux ikunu bażi ġuridika għall-iskambju ta’ dejta personali.

               Meta tikkunsidra l-istrateġija politika kif deskritta fl-Aġenda Ewropea dwar is-Sigurtà
                  2
               , il-Konklużjonijiet tal-Kunsill
                  3
               , u l-Istrateġija Globali
                  4
               , il-ħtiġijiet operattivi tal-awtoritajiet tal-infurzar tal-liġi madwar l-UE, u l-benefiċċji potenzjali ta’ kooperazzjoni eqreb f’dan il-qasam, il-Kummissjoni tqis bħala neċessarju li jinbdew in-negozjati fuq medda qasira ta’ żmien ma’ tmien pajjiżi, kif identifikat fil-11ax-il rapport ta’ progress lejn Unjoni tas-Sigurtà effettiva u ġenwina
                  5
               .

               Il-Kummissjoni għamlet il-valutazzjoni tagħha ta’ pajjiżi ta’ prijorità b’kont meħud tal-ħtiġijiet operazzjonali tal-Europol. L-Istrateġija tal-Europol 2016–2020 tidentifika r-reġjun tal-Mediterran bħala prijorità għal sħubijiet imsaħħa
                  6
               . L-Istrateġija Esterna tal-Europol 2017–2020 tenfasizza wkoll il-ħtieġa għal kooperazzjoni aktar mill-qrib bejn il-Europol u l-Lvant Nofsani/l-Afrika ta’ Fuq (MENA) minħabba t-theddida terroristika attwali u l-isfidi relatati mal-migrazzjoni
                  7
               .

               Din ir-Rakkomandazzjoni tikkonċerna speċifikament negozjati mat-Turkija, għalkemm il-kooperazzjoni ma’ kull pajjiż teħtieġ li tiġi kkunsidrata fil-kuntest tar-reġjun kollu kemm hu. L-instabbiltà attwali fir-reġjun, speċjalment is-sitwazzjoni fis-Sirja u l-Iraq, tippreżenta theddida sinifikanti għas-sigurtà fit-tul tal-UE li jeħtiġilha tiġi indirizzata b’mod urġenti. Dan jikkonċerna kemm il-ġlieda effettiva kontra t-terroriżmu u l-kriminalità organizzata
                  8
               , kif ukoll l-isfidi ffaċċjati relatati mal-migrazzjoni bħalma huma l-faċilitazzjoni tal-migrazzjoni irregolari u t-traffikar tal-bnedmin.  It-Turkija wriet ukoll l-interess tiegħu fil-kooperazzjoni dwar il-Ġlieda Kontra t-Terroriżmu mal-infurzar tal-liġi tal-UE, b’mod partikolari għat-taħriġ konġunt ipprovdut minn CEPOL. Kooperazzjoni mal-awtoritajiet lokali tal-infurzar tal-liġi hija kritika biex jiġu indirizzati dawn l-isfidi.

               Il-kooperazzjoni preżenti tal-Europol mat-Turkija hija msejsa fuq Ftehim fuq Strateġija ta’ Kooperazzjoni konkluż fl-2004
                  9
               . Dan il-ftehim jiffaċilita l-kooperazzjoni bi skambju ma’ informazzjoni strateġika u teknika ta’ interess reċiproku
                  10
               , ta’ esperjenza tal-infurzar tal-liġi, ta’ leġiżlazzjoni, manwali, letteratura teknika u materjal u taħriġ ieħor dwar l-infurzar tal-liġi. Il-pjan ta’ Azzjoni Konġunt bejn l-UE u t-Turkija f’Novembru tal-2015 qabel li jintensifikaw aktar il-kooperazzjoni mal-Europol permezz tal-iskjerament ta’ uffiċjal ta’ kollegament Tork. Fl-21 ta’ Marzu 2016, l-Europol u t-Turkija ffirmaw Ftehim ta’ Kollegament li jippermetti li jkun hemm kooperazzjoni msaħħa. B’riżultat ta’ dan, uffiċjal ta’ kollegament li jirrappreżenta l-Pulizija Nazzjonali Torka ġie ssekondat mal-Europol f’Mejju 2016, ħaġa li wasslet għal żviluppi u kuntatti pożittivi. Madankollu, dawn il-ftehimiet ma jawtorizzawx l-iskambju ta’ dejta relatata ma’ individwi identifikati jew identifikabbli
                  11
               .

               Il-kuntest politiku

               It-Turkija hija sieħeb kruċjali għall-Unjoni Ewropea. Sa mill-1964, meta kienet marbuta mal-UE permezz ta’ Ftehim ta’ Assoċjazzjoni, il-kooperazzjoni mat-Turkija żdiedet. F’Diċembru 1999 il-Kunsill Ewropew ta lit-Turkija status ta’ pajjiż kandidat u tnedew in-negozjati tal-adejoni f’Ottubru tal-2005. Kooperazzjoni aktar fil-fond mal-Europol hija relevanti fil-kuntest tal-mili tal-punti referenzjarji li fadal taħt il-Pjan Direzzjonali tal-Liberalizzazzjoni tal-Viża
                  12
               . Fis-Summit bejn l-UE u t-Turkija li sar fid-29 ta’ Novembru 2015, intlaħaq qbil li wieħed għandu jespandi u jintensifika d-djalogu politiku fl-oqsma kollha, inklużi l-politika estera u ta’ sigurtà, il-migrazzjoni u l-ġlieda kontra t-terroriżmu.

               It-Turkija u l-UE tennew l-impenn tagħhom biex tiġi indirizzata t-theddida mid-Daesh u minn ġellieda terroristiċi barranin, kif ukoll it-theddida li għadha qed toħloq mill-PKK li l-UE kklassifikat bħala organizzazzjoni terroristika. Fid-Djalogu Kontra t-Terroriżmu bejn l-UE u t-Turkija f’Ġunju 2016, iż-żewġ naħat qablu li jesploraw modi kif tista’ tittejjeb il-kollaborazzjoni dwar il-kondiviżjoni tal-informazzjoni, l-infurzar tal-liġi u l-kooperazzjoni ġudizzjarja, inkluż fil-qasam ta’ deportazzjonijiet relatati mat-terroriżmu u l-finanzjament tat-terroriżmu. L-interess li tissaħħaħ il-kollaborazzjoni fil-kondiviżjoni tal-informazzjoni ġiet imtennija fid-Djalogu ta’ Livell Għoli kontra t-terroriżmu bejn l-UE u t-Turkija f’Novembru 2017; Hu previst seminar ta’ livell għoli dwar il-kooperazzjoni fil-ġlieda kontra t-terroriżmu u t-traffikar ta’ l-armi fil-Europol.

               It-Turkija u l-UE tennew ukoll l-impenn tagħhom li jaħdmu flimkien biex jixprunaw l-isforzi internazzjonali bħall-Forum Globali Kontra t-Terroriżmu (GCTF), il-Koalizzjoni Globali kontra l-ISIL/Daesh u t-Task Force ta’ Azzjoni Finanzjarja (FATF)
                  13
               .

               Il-kooperazzjoni fil-qasam tal-migrazzjoni ġiet intensifikata fuq il-bażi ta’ Pjan ta’ Azzjoni Konġunt attivat fis-Summit bejn l-UE u t-Turkija li sar fid-29 ta’ Novembru 2015 u d-Dikjarazzjoni UE-Turkija tat-18 ta’ Marzu 2016, bil-għan li tintemm il-migrazzjoni irregolari mit-Turkija lejn l-UE, f’konformità sħiħa mal-istandards tal-UE u dawk internazzjonali. Id-dikjarazzjoni UE-Turkija kienet qiegħda tipproduċi riżultati tanġibbli, minkejja ċ-ċirkostanzi diffiċli. L-għadd ta’ qsim irregolari tal-fruntieri sa mill-attivazzjoni għadu sostanzjalment imnaqqas u t-telf ta’ ħajjiet trażżan.

               Ħtiġijiet operazzjonali

               Ibbażat fuq dejta fis-SOCTA 2017
                  14
                u TE-SAT 2017
                  15
               , id-diskussjonijiet imsemmija hawn fuq, kif ukoll, inter alia, għarfien espert intern tal-Europol, kooperazzjoni mat-Turkija hija meħtieġa b’mod partikolari għall-ġlieda kontra l-fenomeni ta’ kriminalità li ġejjin:

               Terroriżmu: L-attakki terroristiċi reċenti juru t-theddida tat-terroriżmu li jiffaċċjaw kemm it-Turkija kif ukoll l-UE. It-terroriżmu Iżlamiku, b’mod partikolari Daesh, al-Qaeda, jikkostitwixxi theddida komuni. Fir-rigward ta’ ġellieda terroristi barranin Ewropej, it-Turkija kienet iċ-ċentru ta’ tranżitu prinċipali għall-ivjaġġar lejn is-Sirja u l-Iraq u lura. Kemm it-Turkija u l-UE tennew l-impenn tagħhom biex jitrażżan dan il-fluss. L-awtoritajiet Torok għamlu sforzi sinifikanti f’dan ir-rigward iżda enfasizzaw l-importanza li jirċievu minn qabel l-informazzjoni dwar il-vjaġġaturi suspettati. L-inċidenti riċenti wrew ukoll li skambju ta’ informazzjoni insuffiċjenti, imdewwem jew mhux ikkoordinat jista’ jippermetti vjaġġaturi arrestati li jirritornaw bil-moħbi lejn l-Ewropa.

               Barra minn hekk, filwaqt li l-PKK hija vvalutata bħala li tippreżenta riskju baxx għall-Ewropa, l-UE rrikonoxxiet it-theddida serja li timponi fuq it-Turkija. Il-PKK ġie innominata bħala organizzazzjoni terroristika mill-UE.

               L-iskambju tal-informazzjoni operazzjonali ser tappoġġa l-ħidma konġunta sabiex tiġi miġġielda din it-theddida terroristika, inkluż biex jiġu indirizzati l-ġbir ta’ fondi u l-attivitajiet ta’ reklutaġġ u propaganda fl-UE.

               Il-kntrabandu tal-immigranti: Il-faċilitaturi ta’ immigrazzjoni illegali qed jużaw lit-Turkija għall-kuntrabandu tal-migranti mill-Asja, l-Afrika u l-Lvant Nofsani lejn l-Ewropa. L-immigranti irregolari jidħlu fit-Turkija permezz tal-fruntieri tal-art tal-Lvant tat-Turkija mal-Iran, l-Iraq u s-Sirja u wkoll permezz ta’ fruntieri tal-ajru, b’mod partikolari billi wieħed jgħaddi bi tranżitu mill-ajruport ta’ Istanbul. Istanbul innisu jopera bħala ċentru għal migranti rregolari qabel ma jipproċedu jew lejn il-fruntieri tal-art mal-Bulgarija u l-Greċja, jew lejn il-kosta tal-Eġew.

               Mid-dikjarazzjoni UE-Turkija’ l hawn maqbula fit-18 ta’ Marzu 2016, l-għadd ta’ qsim mhux awtorizzat tal-fruntieri mit-Turkija għall-Greċja, baqa’ sostanzjalment baxx. Madankollu, minkejja l-eżerċitati tar-ronda mill-awtoritajiet Torok fiż-żoni kostali, tal-art u l-ajruporti, u l-interċettazzjoni sistematika tal-migranti irregolari, għadhom joperaw in-netwerks tal-kuntrabandu organizzat. Il-modi operandi u r-rotot jinbidlu kontinwament u qed jiddiversifikaw dejjem aktar.

               Is-servizzi Torok għamlu sforzi sinifikanti biex iżarmaw il-gruppi kriminali u jittieħdu azzjonijiet effettivi kontra bastimenti użati mit-traffikanti bl-użu ta’ informazzjoni pprovduta mill-Istati Membri tal-UE. Madankollu, hemm ħtieġa ċara li tkompli tissaħħaħ il-kapaċità tal-investigazzjoni u l-prosekuzzjoni kif ukoll il-kooperazzjoni operattiva mal-Istati Membri tal-UE.

               Minkejja t-titjib li sar fit-twaqqif tal-qafas li jindirizza t-traffikar tal-bnedmin, il-pressjoni tal-migrazzjoni kompla ħarrax l-isfidi ffaċċjati f’dan il-qasam.

               Traffikar ta’ droga: It-Turkija ilha u għadha pajjiż ta’ tranżitu sinifikanti għal traffikar ta’ droga illeċita. L-eroina, il-loppju u l-kokaina ġeneralment huma traffikati lejn is-swieq Ewropej mit-Turkija u l-istimulanti tat-tip amfetamina u metamfetamina huma traffikati lejn is-swieq tal-Lvant Nofsani u l-Asja tax-Xlokk. Ammonti kbar ta’ opjati u ħaxixa għadhom jiġu ssekwestrati fit-Turkija.

               Traffikar illeċitu tal-armi ir-rati ta’ kriminalità u l-kuntrabandu tal-armi mis-Sirja jirrappreżentaw periklu potenzjali għall-UE. Dan joħloq theddida għas-sigurtà kemm fuq perjodu qasir kif ukoll fit-tul. Il-kooperazzjoni mat-Turkija għalhekk hija prijorità strateġika, kemm biex jitnaqqas il-fluss illeċitu tal-armi tan-nar lejn il-ġirien tagħha kif ukoll il-prevenzjoni ta’ traffikar fl-UE.

               Il-finanzjament kontra t-terroriżmu / Il-ħasil tal-flus L-FATF enfasizza fl-2014 il-benefiċċji potenzjali tal-kooperazzjoni fil-ġlieda kontra l-finanzjament tat-terroriżmu, billi tibni fuq strumenti speċifiċi tal-Europol kif ukoll itTurkija progress sinifikanti f’dan il-qasam.

               It-Turkija hija ċentru finanzjarju reġjonali importanti, b’mod partikolari fl-Asja Ċentrali u l-Kawkasu, il-Lvant Nofsani u l-Ewropa tal-Lvant. It-tkabbir ekonomiku rapidu tat-Turkija matul dawn l-aħħar 15-il sena, flimkien ma’ relazzjonijiet kummerċjali tagħha u l-viċinanza ġeografika instabbli, żoni maħkuma minn konflitt, bħall-Iraq, is-Sirja, u l-Krimea, jagħmel lit-Turkija vulnerabbli għal riskji ta’ ħasil tal-flus.

               Oġġetti ffalsifikati: It-Turkija hija sors ewlieni u punt ta’ t-trasbord ta’ prodotti ffalsifikati, speċjalment lejn l-UE.

               Sorsi sinifikanti oħra ta’ finanzjament għall-kriminalità organizzata jinkludu frodi tas-sisa u Frodi MTIC (Missing Trader Intra Community) u kriminalità ambjentali.

               2.ELEMENTI ĠURIDIĊI TAR-RAKKOMANDAZZJONI

               Ir-Regolament (UE) 2016/794 dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) jistabbilixxi qafas legali għal Europol, b’mod partikolari l-objettivi tiegħu, il-kompiti, fl-ambitu ta’ kompetenza, is-salvagwardji tal-protezzjoni tad-dejta u modi ta’ kooperazzjoni ma’ msieħba esterni.

               Din ir-Rakkomandazzjoni hija konsistenti mad-dispożizzjonijiet tar-Regolament tal-Europol.

               L-objettiv ta’ din ir-rakkomandazzjoni huwa li tikseb mill-Kunsill l-awtorizzazzjoni għall-Kummissjoni biex tinnegozja ftehim futur f’isem l-UE. Il-bażi legali għall-Kunsill biex jawtorizza l-ftuħ ta’ negozjati hija l-Artikolu 218(3) u (4) tat-TFUE.

               Skont l-Artikolu 218 tat-Trattat dwar il-Funzjonament tal-Unjoni Ewropea, il-Kummissjoni għandha tkun nominata bħala n-negozjatur tal-Unjoni għall-ftehim bejn l-Unjoni Ewropea u t-Turkija dwar l-iskambju ta’ dejta personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tal-Ġordan fil-ġlieda kontra l-kriminalità serja u t-terroriżmu.

               Rakkomandazzjoni għal

               DEĊIŻJONI TAL-KUNSILL

               li tawtorizza l-ftuħ ta’ negozjati għal ftehim bejn l-Unjoni Ewropea u r-Repubblika tat-Turkija dwar l-iskambju ta’ dejta personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tt-Turkija fil-ġlieda kontra l-kriminalità serja u t-terroriżmu

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea (TFUE), u b'mod partikolari l-Artikoli 218(3) u 4 tiegħu,

               Wara li kkunsidra r-rakkomandazzjoni mill-Kummissjoni Ewropea,

               Billi:

               (1)Ir-Regolament (UE) 2016/794 tal-Parlament Ewropew u tal-Kunsill
                  16
                ġie adottat fil-11 ta’ Mejju 2016 u huwa applikabbli mill-1 ta’ Mejju 2017.

               (2)Dan ir-Regolament, b’mod partikolari l-Artikolu 25 tiegħu, jistipula regoli dwar it-trasferiment ta’ dejta personali mill-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) lil pajjiżi terzi u organizzazzjonijiet internazzjonali. L-Europol jista’ jittrasferixxi dejta personali lil awtorità ta’ pajjiż terz fuq il-bażi ta’ ftehim internazzjonali konkluż bejn l-Unjoni u dak il-pajjiż terz skont l-Artikolu 218 tat-TFUE li jagħti prova ta’ salvagwardji adegwati fir-rigward tal-protezzjoni tal-privatezza u d-drittijiet u l-libertajiet fundamentali tal-individwi.

               (3)Għandhom jinfetħu negozjati bil-ħsieb li jiġi konkluż tali Ftehim bejn l-Unjoni Ewropea u t-Tuneżija.

               (4)Dan il-Ftehim jirrispetta d-drittijiet fundamentali u josserva l-prinċipji rikonoxxuti b’mod partikolari mill-Karta tad-Drittijiet Fundamentali tal-Unjoni Ewropea, b’mod partikolari d-dritt għall-ħajja privata u familjari, rikonoxxut fl-Artikolu 7 tal-Karta, id-dritt għall-protezzjoni tad-dejta personali, rikonoxxut fl-Artikolu 8 tal-Karta u d-dritt għal rimedju effettiv u għal proċess ġust rikonoxxut mill-Artikolu 47 tal-Karta. Il-Ftehim għandu jiġi applikat f’konformità ma’ dawk id-drittijiet u l-prinċipji.

               ADOTTA DIN ID-DEĊIŻJONI:

               Artikolu 1

               Il-Kummissjoni hija b’hekk awtorizzata li tiftaħ in-negozjati f’isem l-Unjoni, għal ftehim bejn l-Unjoni Ewropea u r-Repubblika tat-Turkija dwar l-iskambju ta’ dejta personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tat-Turkija fil-ġlieda kontra l-kriminalità serja u t-terroriżmu.

               Artikolu 2

               Id-direttivi tan-negozjati huma stabbiliti fl-Anness.

               Artikolu 3

               In-negozjati għandhom isiru b'konsultazzjoni ma' [l-isem tal-kumitat speċjali għandu jiddaħħal mill-Kunsill].

               Artikolu 4

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Ir-Regolament (UE) 2016/794 tal-11 ta’ Mejju 2016, ĠU L 135, p. 53. 24.5.2016.

                     (2)

                        COM(2015) 185 finali.

                     (3)

                        Dokument tal-Kunsill 10384/17, 19 ta’ Ġunju 2017.

                     (4)

                        Viżjoni Kondiviża, Azzjoni Komuni: Ewropa aktar b’Saħħitha — Strateġija Globali għall-Politika Estera u ta’ Sigurtà tal-Unjoni Ewropea
                  http://europa.eu/globalstrategy/en

                     (5)

                        COM(2017) 608 finali.

                     (6)

                        L-Istrateġija tal-Europol 2016–2020, adottata mill-Bord ta’ Amministrazzjoni tal-Europol fl-1 ta’ Diċembru 2015,
                  https://www.europol.europa.eu/publications-documents/europol-strategy-2016-2020

                     (7)

                        L-Istrateġija Esterna tal-Europol 2017–2020, adottata mill-Bord ta’ Amministrazzjoni tal-Europol fit-13 ta’ Diċembru 2016, EDOC#865852v3.

                     (8)

                        Skont l-Europol, reati ta’ kriminalità organizzata rilevanti fir-reġjun jinkludu t-traffikar illeċitu ta’ armi tan-nar, it-traffikar tad-drogi, u l-kriminalità finanzjarja, inkluż il-ħasil tal-flus, u ċ-ċiberkriminalità.

                     (9)

                        Ftehim dwar il-Kooperazzjoni bejn l-Europol u r-Repubblika tat-Turkija, 28.07.04,
                  https://www.europol.europa.eu/sites/default/files/documents/agreement_on_cooperation_between_the_european_police_office_and_the_republic_of_turkey.pdf
                  .

                     (10)

                        It-Turkija tikkontribwixxi regolarment għar-rapport tal-Europol Sitwazzjoni u t-Tendenzi tat-Terroriżmu tal-UE (TE-SAT).

                     (11)

                        It-Turkija tista’ tibgħat, iżda ma tirċevix id-dejta. It-trażmissjoni indiretta permezz tal-Interpol hija mezz utli iżda mhux l-iktar effettiv jew soluzzjoni rapida biex jiġu indirizzati każijiet li jeħtieġu reazzjoni immedjata.

                     (12)

                        L-Unjoni Ewropea nediet djalogu mat-Turkija dwar il-Liberalizzazzjoni tal-Viża fis-16 ta’ Diċembru 2013. Id-Djalogu dwar il-Liberalizzazzjoni tal-Viża hu bbaat fuq il-Pjan Diezzjonali li jistipula r-rekwiiti li t-Turkija jeħtieġ li tissodisfa sabiex titpoġġa fuq il-lista ta’ dawk eenti mill-viża. Is-Seba’ rapport dwar il-progress li sar fl-implimentazzjoni tad-Dikjarazzjoni UE-Turkija, ippreżentat mill-Kummissjoni f’Settembru 2017, jgħid li sebgħa minn 72 punt ta’ referenza għad iridu jiġu sodisfatti mit-Turkija.

                     (13)

                        Stqarrija għall-istampa ta’Djalogu Kontra t-Terroriżmu bejn l-UE u t-Turkija, 8 ta’ Ġunju 2016,
                  https://eeas.europa.eu/headquarters/headquarters-homepage_en/5018/Turkey-
                  EU%20Counter%20Terrorism%20Dialogue.

                     (14)

                  https://www.europol.europa.eu/socta/2017/

                     (15)

                  https://www.europol.europa.eu/sites/default/files/documents/tesat2017.pdf

                     (16)

                        Ir-Regolament (UE) 2016/794 tal-11 ta’ Mejju 2016 tal-Parlament Ewropew u tal-Kunsill tal-11 ta' Mejju 2016 dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u li jissostitwixxi u jħassar id-Deċiżjonijiet tal-Kunsill 2009/371/ĠAI, 2009/934/ĠAI, 2009/935/ĠAI, 2009/936/ĠAI u 2009/968/ĠAI (ĠU L 135, 24.5.2016, p. 53).

    ---documentbreak---

               IL-KUMMISSJONI EWROPEA
            Brussell,20.12.2017
            COM(2017) 799 final
            ANNESS
            tar-
            Rakkomandazzjoni għal DEĊIŻJONI TAL-KUNSILL
            li tawtorizza l-ftuħ ta’ negozjar għal ftehim bejn l-Unjoni Ewropea u r-Repubblika tat-Turkija dwar l-iskambju ta’ data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tat-Turkija fil-ġlieda kontra l-kriminalità serja u t-terroriżmu

               ANNESS

               Direttivi għan-negozjar ta’ ftehim bejn l-Unjoni Ewropea u r-Repubblika tat-Turkija dwar l-iskambju ta’ data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti Torok għall-ġlieda kontra l-kriminalità serja u t-terroriżmu

               Matul in-negozjati, il-Kummissjoni għandu jkollha l-għan li tilħaq l-objettivi stabbiliti fid-dettall hawn taħt.

               (1)L-objettiv ta’ dan il-Ftehim għandu jkun li jipprovdi l-bażi legali għat-trasferiment ta’ data personali bejn il-Europol u l-awtoritajiet kompetenti tat-Turkija rispettivament, sabiex jappoġġa u jsaħħaħ l-azzjoni mill-awtoritajiet kompetenti ta’ dan il-pajjiż u l-Istati Membri kif ukoll il-kooperazzjoni reċiproka tagħhom fil-prevenzjoni u l-ġlieda kontra l-kriminalità serja transnazzjonali u t-terroriżmu, filwaqt li jiżgura salvagwardji adegwati fir-rigward tal-protezzjoni tal-privatezza, tad-data personali u tad-drittijiet fundamentali u l-libertajiet tal-individwi.

               (2)Biex tiġi garantita l-limitazzjoni tal-iskop, il-kooperazzjoni taħt il-Ftehim għandha tkun marbuta biss ma’ delitti u reati kriminali relatati li jaqgħu taħt il-kompetenza tal-Europol f’konformità mal-Artikolu 3 tar-Regolament 2016/794 (flimkien “reati kriminali”). B’mod partikolari, il-kooperazzjoni għandu jkollha l-għan li tittratta t-terroriżmu u tipprevjeni r-radikalizzazzjoni, tfixkel il-kriminalità organizzata, b’mod partikolari t-traffikar illeċitu ta’ armi tan-nar, it-traffikar ta’ drogi u t-traffikar tal-migranti, l-oġġetti ffalsifikati u l-ġlieda kontra ċ-ċiberkriminalità.

               (3)Il-Ftehim għandu jispjega b’mod ċar u preċiż is-salvagwardji u l-kontrolli meħtieġa fir-rigward tal-protezzjoni tad-data personali, id-drittijiet u l-libertajiet fundamentali tal-individwi, irrispettivament min-nazzjonalità u l-post ta’ residenza, l-iskambju ta’ data personali bejn l-Europol u l-awtoritajiet kompetenti tat-Turkija.

               B'mod partikolari:

               (a)L-għanijiet tal-ipproċessar ta’ data personali bejn il-Partijiet fil-kuntest tal-Ftehim għandhom jiġu deskritti b’mod ċar u preċiż, u m’għandhomx ikunu usa’ minn dak li huwa meħtieġ f’każijiet individwali għall-finijiet tal-prevenzjoni u l-ġlieda kontra t-terroriżmu u reati kriminali msemmija f’dan il-Ftehim.

               (b)Id-data personali trażmessa mill-Europol f’konformità mal-Ftehim għandha tiġi pproċessata b’mod ġust, fuq bażi leġittima u biss għall-iskopijiet li għalihom tkun ġiet trasferita. Il-Ftehim għandu jipprovdi l-possibbiltà li l-Europol jindika, fil-mument tat-trasferiment tad-data, kwalunkwe restrizzjoni fuq l-aċċess jew l-użu, inkluż rigward it-trasferiment, it-tħassir jew il-qerda tagħha. Id-data personali għandha tkun adegwata, rilevanti u limitata għal dak li hu meħtieġ b’rabta ma’ dak l-għan. Għandha tkunu preċiża u aġġornata. Ma għandhiex tinżamm għal żmien itwal milli hu meħtieġ għall-iskopijiet li għalihom tkun ġiet trasferita.

               (c)It-trasferiment tad-data personali mill-Europol li tiżvela l-oriġini razzjali jew etnika, l-opinjonijiet politiċi, it-twemmin reliġjuż jew filosofiku, is-sħubija fi trade union, data ġenetika u data dwar is-saħħa u l-ħajja sesswali, għandha tkun ipprojbita, sakemm ma tkunx strettament meħtieġa u proporzjonata f’każijiet individwali għall-prevenzjoni jew għall-ġlieda kontra r-reati kriminali kif imsemmija f’dan il-Ftehim u soġġetta għal salvagwardji xierqa. Il-Ftehim għandu jkun fih ukoll salvagwardji speċifiċi relatati mat-trasferiment ta’ data personali dwar il-vittmi ta’ reat kriminali, xhieda jew persuni oħra li jistgħu jipprovdu informazzjoni rigward reati kriminali, kif ukoll minorenni.

               (d)Il-Ftehim għandu jiżgura drittijiet li jistgħu jiġu infurzati minn individwi li d-data personali tagħhom tiġi pproċessata billi jiġu stabbiliti regoli dwar id-dritt ta’ aċċess, rettifika u tħassir, inkluż ir-raġunijiet speċifiċi li jistgħu jippermettu kwalunkwe restrizzjonijiet neċessarji u proporzjonati. Il-Ftehim għandu jiżgura wkoll drittijiet infurzabbli ta’ rimedju amministrattiv u ġudizzjarju għal kwalunkwe persuna li d-data tagħha tiġi pproċessata skont il-ftehim, u li jiggarantixxi rimedji effettivi.

               (e)Il-Ftehim għandu jistabbilixxi regoli dwar il-ħażna, r-rieżami, il-korrezzjoni u t-tħassir ta’ data personali kif ukoll dwar iż-żamma tar-rekords għall-finijiet ta’ reġistrazzjoni u dokumentazzjoni, kif ukoll fuq l-informazzjoni li tkun disponibbli għal individwi. Għandha wkoll tipprovdi għal salvagwardji fir-rigward tal-ipproċessar awtomatizzat tad-data personali.

               (f)Il-Ftehim għandu jispeċifika l-kriterji li fuq il-bażi tagħhom l-affidabbiltà tas-sors u l-preċiżjoni tad-data għandhom jiġu indikati.

               (g)Il-Ftehim għandu jinkludi l-obbligu li jiżgura s-sigurtà ta’ data personali permezz ta’ miżuri tekniċi u organizzattivi xierqa, inkluż billi jippermetti li persuni awtorizzati biss ikollhom aċċess għad-data personali. Il-Ftehim jinkludi wkoll l-obbligu ta’ notifika f’każ ta’ ksur ta’ data personali li tolqot id-data trasferita skont il-Ftehim.

               (h)Trasferimenti ulterjuri ta’ informazzjoni mingħand l-awtoritajiet kompetenti tat-Turkija lil awtoritajiet oħra fit-Turkija għandu jiġi permess biss għall-finijiet ta’ dan il-Ftehim u għandu jiġi soġġett għal kundizzjonijiet u s-salvagwardji xierqa.

               (i)L-istess kundizzjonijiet bħal skont (h) għandhom japplikaw għal trasferimenti ta’ informazzjoni mingħand l-awtoritajiet kompetenti tat-Turkija sabiex l-awtoritajiet f’pajjiż terz, bir-rekwiżit addizzjonali ta’ tali trasferimenti għandu jitħalla jsir biss fir-rigward ta’ pajjiżi terzi li magħhom il-Europol hi intitolata li tittrasferixxi data personali abbażi ta’ l-Artikolu 25(1) tar-Regolament (UE) 2016/794.

               (j)Il-Ftehim għandu jiżgura sistema ta’ superviżjoni minn awtorità pubblika indipendenti waħda jew aktar li hija responsabbli għall-protezzjoni tad-data b’setgħat effettivi ta’ investigazzjoni u intervent sabiex tagħmel monitoraġġ fuq dawk l-awtoritajiet pubbliċi tat-Turkija li jużaw data personali/informazzjoni skambjata, u biex jimpenjaw ruħhom fi proċedimenti legali. B’mod partikolari, l-awtoritajiet indipendenti għandu jkollhom is-setgħa li jisimgħu l-ilmenti mill-individwi dwar l-użu tad-data personali tagħhom. L-awtoritajiet pubbliċi li jużaw id-data personali għandhom ikunu responsabbli sabiex ikunu konformi mar-regoli dwar il-protezzjoni tad-data personali skont il-Ftehim.

               (4)Il-Ftehim għandu jipprovdi għal mekkaniżmu effettiv għas-soluzzjoni ta’ tilwim rigward l-interpretazzjoni u l-applikazzjoni tiegħu biex jiżgura li l-partijiet josservaw ir-regoli miftehma reċiprokament.

               (5)Il-Ftehim għandu jinkludi dispożizzjoni dwar id-dħul fis-seħħ u validità u dispożizzjoni li permezz tagħha Parti tista’ ttemm jew tissospendih.

               (6)Il-Ftehim jista’ jinkludi klawżola li tindirizza l-applikazzjoni territorjali tiegħu, jekk ikun meħtieġ.

               (7)Il-Ftehim jista’ jinkludi dispożizzjonijiet dwar il-monitoraġġ u l-evalwazzjoni perjodika tal-Ftehim.

               (8)Il-Ftehim għandu jkun awtentiku ugwalment bl-ilsien Bulgaru, Ċek, Kroat, Daniż, Netherlandiż, Ingliż, Eston, Finlandiż, Franċiż, Ġermaniż, Grieg, Ungeriż, Taljan, Latvjan, Litwan, Malti, Pollakk, Portugiż, Rumen, Slovakk, Sloven, Spanjol u Żvediż u għandu jinkludi klawsola lingwistika f’dan is-sens.


               IL-KUMMISSJONI EWROPEA
            Brussell, 20.12.2017
            COM(2017) 805 final
            Rakkomandazzjoni għal
            DEĊIŻJONI TAL-KUNSILL
            li tawtorizza l-ftuħ ta’ negozjati għal ftehim bejn l-Unjoni Ewropea u r-Repubblika Libaniża dwar l-iskambju ta’ data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti Libaniżi fil-ġlieda kontra l-kriminalità serja u t-terroriżmu

               MEMORANDUM TA’ SPJEGAZZJONI

               1.KUNTEST TAR-RAKKOMANDAZZJONI

               F’dinja globalizzata fejn l-kriminalità serja u t-terroriżmu huma dejjem aktar transnazzjonali u polivalenti, l-awtoritajiet tal-infurzar tal-liġi għandhom ikunu mgħammra bis-sħiħ biex jikkooperaw ma’ msieħba esterni biex jiżguraw is-sigurtà taċ-ċittadini tagħhom. L-Europol għandu għalhekk ikun jista’ jiskambja data personali mal-awtoritajiet tal-infurzar tal-liġi ta’ pajjiżi terzi sal-punt meħtieġ għat-twettiq tal-kompiti tiegħu.

               Sa minn meta daħal fis-seħħ ir-Regolament 2016/794 fl-1 ta’ Mejju 2017
                  1
                u skont it-Trattat, il-Kummissjoni hija responsabbli, f’isem l-Unjoni u l-Istati Membri tagħha, biex tinnegozja ftehimiet internazzjonali ma’ pajjiżi terzi dwar l-iskambju tad-data personali mal-Europol. Sa fejn ikun meħtieġ għat-twettiq tal-kompiti tiegħu, l-Europol jista’ jistabbilixxi u jżomm relazzjonijiet ta’ kooperazzjoni ma’ msieħba esterni permezz ta’ ħidma u l-arranġamenti amministrattivi li waħedhom ma jistgħux ikunu bażi ġuridika għall-iskambju ta’ data personali.

               Billi tikkunsidra l-istrateġija politika kif mfassla mill-Aġenda Ewropea dwar is-Sigurtà
                  2
               , il-Konklużjonijiet tal-Kunsill
                  3
               , u l-Istrateġija Globali
                  4
               , il-ħtiġijiet operazzjonali tal-awtoritajiet tal-infurzar tal-liġi mal-UE, u l-benefiċċji potenzjali ta’ kooperazzjoni iktar mill-qrib f’dan il-qasam, il-Kummissjoni tqis li huwa neċessarju fuq żmien qasir ma’ tmien pajjiżi, kif identifikat fil-11 ir-rapport ta' progress lejn Unjoni tas-Sigurtà ġenwina u effettiva
                  5
               .

               Il-Kummissjoni għamlet il-valutazzjoni tagħha ta’ pajjiżi ta’ prijorità b’kont meħud tal-ħtiġijiet operazzjonali tal-Europol. L-Istrateġija tal-Europol 2016–2020 tidentifika r-reġjun tal-Mediterran bħala prijorità għal sħubijiet imsaħħa
                  6
               . L-Istrateġija Esterna tal-Europol 2017–2020 tenfasizza wkoll il-ħtieġa għal kooperazzjoni aktar mill-qrib bejn il-Europol u l-Lvant Nofsani/l-Afrika ta’ Fuq (MENA) minħabba t-theddida terroristika attwali u l-isfidi relatati mal-migrazzjoni
                  7
               .

               L-Europol ma għandu l-ebda ftehim fis-seħħ ma’ xi pajjiżi f’dan ir-reġjun.

               Din ir-Rakkomandazzjoni tikkonċerna speċifikament negozjati mal-Libanu, għalkemm il-kooperazzjoni ma’ kull pajjiż MENA teħtieġ li tiġi kkunsidrata fil-kuntest tar-reġjun kollu kemm hu. L-instabbiltà attwali fir-reġjun, speċjalment is-sitwazzjoni fis-Sirja u l-Iraq, tippreżenta theddida sinifikanti għas-sigurtà fit-tul tal-UE li jeħtiġilha tiġi indirizzata b’mod urġenti. Dan jikkonċerna kemm il-ġlieda effettiva kontra t-terroriżmu u l-kriminalità organizzata relatata miegħu
                  8
               , u l-isfidi relatati mal-migrazzjoni, bħalma huma l-faċilitazzjoni tal-migrazzjoni irregolari u t-traffikar tal-bnedmin.  Kooperazzjoni mal-awtoritajiet lokali tal-infurzar tal-liġi hija kritika biex jiġu indirizzati dawn l-isfidi.

               Fuq il-bażi ta’ djalogi tekniċi biex tiddefinixxi azzjonijiet komuni biex jitjieb l-iskambju ta’ informazzjoni u infurzar tal-liġi konġunti ta’ azzjoni operazzjonali kontra t-traffikar tal-armi tan-nar, l-UE diġà qablet mal-Libanu lista ta’ azzjonijiet li jsaħħu l-kooperazzjoni UE-MENA fost l-aġenziji tal-infurzar tal-liġi rilevanti, tiżgura assistenza fil-programmi ta’ bini ta’ kapaċità reġjonali u/jew bilaterali rilevanti u tiżviluppa azzjonijiet operazzjonali skont qafas maqbul komunament
                  9
               . Il-Libanu wera wkoll l-interess tiegħu fil-kooperazzjoni dwar il-ġlieda kontra t-terroriżmu mal-infurzar tal-liġi tal-UE, b’mod partikolari għat-taħriġ ipprovdut minn CEPOL. Dan, madankollu, ma tkoprix it-trasferiment ta’ data personali.

               Il-kuntest politiku

               L-UE u l-Libanu huma msieħba ewlenin li jiffaċċjaw sfidi komuni marbuta mal-kriżijiet imtawla u l-instabbiltà fil-viċinat. Is-sħubija UE-Libanu hi b’saħħitha u mifruxa fuq bosta setturi kif definit mill-Ftehim ta' Assoċjazzjoni li hi fis-seħħ mill-2006.  Il-Libanu qed jiffaċċja sfidi ekonomiċi, soċjali u ta’ sigurtà diffiċli. Li jżid dgħjufijiet preeżistenti, il-kunflitt fis-Sirja intensifika l-pressjoni fuq l-istituzzjonijiet, l-infrastruttura u l-ambjent u affettwa l-istabbiltà soċjo-ekonomika. Il-Libanu jospita aktar minn miljun refuġjat Sirjan irreġistrati, minbarra madwar 300,000 rifuġjat Palestinjan li kienu diġà ġew fil-pajjiż.

               Fil-11 ta’ Novembru 2016, l-UE u l-Libanu adottaw il-prijoritajiet tas-Sħubija għas-snin 2016–2020 bit-twaqqif ta’ aġenda strateġika ambizzjuża għat-tisħiħ tar-rabtiet u tinkiseb l-istabbilizzazzjoni tal-pajjiż u r-reġjun usa’ kif deskritt permezz tal-Politika Ewropea tal-Viċinat riveduta u l-Istrateġija Globali tal-UE. Il-prijoritajiet identifikati huma: is-sigurtà u l-ġlieda kontra t-terroriżmu, il-governanza u l-istat tad-dritt, it-trawwim tat-tkabbir u l-opportunitajiet ta’ xogħol, u l-migrazzjoni u l-mobbiltà.

               L-UE u l-Libanu qablu wkoll dwar Patt li fihom impenji reċiproċi u azzjonijiet ta’ prijorità skont id-Dikjarazzjoni ta’ Intenzjoni magħmula s-sena l-oħra fil-Konferenza ta’ Londra (Frar 2016). L-impenji mġedda meħuda fl-okkażjoni tal-Konferenza ta’ Brussell (5 ta’ April 2017) dwar appoġġ għall-ġejjieni tas-Sirja u tar-reġjun isaħħu dawn it-tipi ta’ responsabbiltajiet kondiviżi dwar l-indirizzar tal-impatt tal-kriżi Sirjana.

               Il-Libanu diġà esprima l-interess tiegħu li jinnegozja ftehim mal-Europol f’diversi okkażjonijiet, b’mod partikolari fil-kuntest tad-Djalogu fil-Ġlieda Kontra t-Terroriżmu (CT) fis-26 ta’ Jannar 2016 u l-pjan ta’ azzjoni miftiehem.

               Għadu għaddej djalogu dwar il-ġlieda Kontra t-Terroriżmu/is-Sigurtà tal-UE mal-Libanu, bi Pjan ta’ Azzjoni li jkopri l-iżvilupp ta’ strateġija nazzjonali Kontra t-Terroriżmu, l-infurzar tal-liġi u l-kooperazzjoni ġudizzjarja, il-ġlieda kontra l-finanzjament tat-terroriżmu, il-ġestjoni tal-fruntieri, is-sigurtà tal-ajruporti u tal-avjazzjoni kif ukoll il-ġlieda kontra l-estremiżmu vjolenti.

               Ħtiġijiet operazzjonali

               Ibbażat fuq data fis-SOCTA 2017
                  10
                u TE-SAT 2017
                  11
               , id-diskussjonijiet imsemmija hawn fuq, kif ukoll, inter alia, għarfien espert intern tal-Europol, kooperazzjoni mal-Libanu hija meħtieġa b’mod partikolari għall-ġlieda kontra l-fenomeni ta’ kriminalità li ġejjin:

               Terroriżmu: Għad-destabilizzazzjoni tas-Sirja (u r-riperkussjoni potenzjali), it-tixrid tad-Da’esh u gruppi terroristiċi speċifiċi oħra huma ta’ theddida għas-sigurtà diretta lejn il-Libanu u l-UE, li t-tnejn li huma ġew fil-mira ta’ gruppi terroristiċi. Terroristi Ewropej u Libaniżi notevolment ivvjaġġaw lejn is-Sirja, l-Iraq u żoni oħra ta’ kunflitt biex jitħarrġu u jiġġieldu.

               Aktar kooperazzjoni mill-qrib fl-infurzar tal-liġi, inkluż l-iskambju ta’ data personali, se tikkontribwixxi biex tikxef u tipproċedi kontra dawk suspettati b’terroriżmu, tipprevjeni l-ivvjaġġar għat-terroriżmu (inkluż ir-riskju ta’ infiltrazzjoni ta’ flussi migratorji jew rilokazzjoni lejn żoni oħra ta’ kunflitt) u l-finanzjament tat-terroriżmu (inkluża r-rabta mal-kriminalità organizzata).

               It-traffikar tal-armi tan-nar: L-UE u l-Libanu stabbilixxew kooperazzjoni dwar l-armi tan-nar u qablu dwar programm ta’ ħidma li jinkludi skambju tal-aħjar prattiki, taħriġ u bini tal-kapaċità. Hekk kif tiżdied il-kooperazzjoni, il-ħtieġa għal titjib fil-kondiviżjoni tal-informazzjoni u investigazzjonijiet sussegwenti ssir saħansitra aktar urġenti. Bil-fruntiera li tmiss mas-Sirja, il-Libanu jista’ jkollu rwol ewlieni biex jiġi evitat id-dħul tal-armi tan-nar f’postijiet ta’ kunflitt armat, u billi jiżgura li konsenji illeċiti jiġu interċettati, b’mod partikolari fi triqthom lura lejn l-UE.

               Sfidi relatati mal-migrazzjoni: Il-Libanu qed jospita popolazzjoni tassew kbir ta’ migranti irregolari u permezz ta’ programm iffinanzjat mill-UE tal-Ġestjoni Integrata tal-Fruntieri qed jiġi megħjun biex jiżgura u jikkontrolla l-fruntieri tiegħu. Il-kooperazzjoni mal-awtoritajiet Libaniżi tkun ukoll rilevanti biex jindirizzaw il-frodi tad-dokumenti, il-qasam ta’ kriminalità marbuta ma’ immigrazzjoni illegali.

               Traffikar ta’ droga: Il-Lvant Nofsani u l-Afrika tat-Tramuntana (MENA) huwa sors ewlieni, punt ta’ tranżitu u konsumatur ta’ drogi illeċiti. B’bażi soda ta’ klijentela fit-Tramuntana, ir-rotta tal-eroina taqsam mil-Lvant għall-Punent, ir-reġjun jinfluwenza u hu influwenzat b’mod negattiv mill-abbuż u l-produzzjoni ta’ sustanzi illeċiti. It-tieni produttur ewlieni tal-kannabis u reżina tal-kannabis tar-reġjun tal-MENA hu l-Libanu, filwaqt li l-firxa tal-produzzjoni ta’ Captagon fil-pajjiż tibqa’ mhux ċara. Fl-2016, il-Programm dwar ir-Rotta tal-Kokaina ffinanzjat mill-UE (komponent AIRCOP) nieda Awtorità Legali Konġunta ta’ Task Force għall-Interdizzjoni fl-Ajruporti (JAITFs) fil-Libanu.

               Il-kriminalità organizzata tista’ tagħmel qligħ konsiderevoli mis-suq illegali Libaniż għal sigaretti, karozzi, merkanzija ffalsifikata, softwer illegali, CDs u DVDs.

               2.ELEMENTI ĠURIDIĊI TAR-RAKKOMANDAZZJONI

               Ir-Regolament (UE) 2016/794 dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) jistabbilixxi qafas legali għal Europol, b’mod partikolari l-objettivi tiegħu, il-kompiti, fl-ambitu ta’ kompetenza, is-salvagwardji tal-protezzjoni tad-data u modi ta’ kooperazzjoni ma’ msieħba esterni.

               Din ir-Rakkomandazzjoni hija konsistenti mad-dispożizzjonijiet tar-Regolament tal-Europol.

               L-objettiv ta’ din ir-rakkomandazzjoni huwa li tikseb mill-Kunsill l-awtorizzazzjoni għall-Kummissjoni biex tinnegozja ftehim futur f’isem l-UE. Il-bażi ġuridika għall-Kunsill biex jawtorizza l-ftuħ ta’ negozjati hija l-Artikolu 218(3) u (4) tat-TFUE.

               Skont l-Artikolu 218 tat-Trattat dwar il-Funzjonament tal-Unjoni Ewropea, il-Kummissjoni għandha tkun nominata bħala n-negozjatur tal-Unjoni għall-ftehim bejn l-Unjoni Ewropea u l-Libanu dwar l-iskambju ta’ data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti Libaniżi fil-ġlieda kontra l-kriminalità serja u t-terroriżmu.

               Rakkomandazzjoni għal

               DEĊIŻJONI TAL-KUNSILL

               li tawtorizza l-ftuħ ta’ negozjati għal ftehim bejn l-Unjoni Ewropea u r-Repubblika Libaniża dwar l-iskambju ta’ data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti Libaniżi fil-ġlieda kontra l-kriminalità serja u t-terroriżmu

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea (TFUE), u b'mod partikolari l-Artikoli 218(3) u 4 tiegħu,

               Wara li kkunsidra r-rakkomandazzjoni mill-Kummissjoni Ewropea,

               Billi:

               (1)Ir-Regolament (UE) 2016/794 tal-Parlament Ewropew u tal-Kunsill
                  12
                ġie adottat fil-11 ta’ Mejju 2016 u huwa applikabbli mill-1 ta’ Mejju 2017.

               (2)Dan ir-Regolament, b’mod partikolari l-Artikolu 25 tiegħu, jistipula regoli dwar it-trasferiment ta’ data personali mill-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) lil pajjiżi terzi u organizzazzjonijiet internazzjonali. L-Europol jista’ jittrasferixxi data personali lil awtorità ta’ pajjiż terz fuq il-bażi ta’ ftehim internazzjonali konkluż bejn l-Unjoni u dak il-pajjiż terz skont l-Artikolu 218 tat-TFUE li jagħti prova ta’ salvagwardji adegwati fir-rigward tal-protezzjoni tal-privatezza u d-drittijiet u l-libertajiet fundamentali tal-individwi.

               (3)Għandhom jinfetħu negozjati bil-ħsieb li jiġi konkluż tali Ftehim bejn l-Unjoni Ewropea u r-Repubblika Libaniża.

               (4)Dan il-Ftehim jirrispetta d-drittijiet fundamentali u josserva l-prinċipji rikonoxxuti b’mod partikolari mill-Karta tad-Drittijiet Fundamentali tal-Unjoni Ewropea, b’mod partikolari d-dritt għall-ħajja privata u familjari, rikonoxxut fl-Artikolu 7 tal-Karta, id-dritt għall-protezzjoni tad-data personali, rikonoxxut fl-Artikolu 8 tal-Karta u d-dritt għal rimedju effettiv u għal proċess ġust rikonoxxut mill-Artikolu 47 tal-Karta. Il-Ftehim għandu jiġi applikat f’konformità ma’ dawk id-drittijiet u l-prinċipji,

               ADOTTA DIN ID-DEĊIŻJONI:

               Artikolu 1

               Il-Kummissjoni hija b’hekk awtorizzata li tiftaħ in-negozjati f’isem l-Unjoni, għal ftehim bejn l-Unjoni Ewropea u r-Repubblika Libaniża dwar l-iskambju ta’ data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti Libaniżi fil-ġlieda kontra l-kriminalità serja u t-terroriżmu.

               Artikolu 2

               Id-direttivi tan-negozjati huma stabbiliti fl-Anness.

               Artikolu 3

               In-negozjati għandhom isiru b'konsultazzjoni ma' [l-isem tal-kumitat speċjali għandu jiddaħħal mill-Kunsill].

               Artikolu 4

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Ir-Regolament (UE) 2016/794 tal-11 ta’ Mejju 2016, ĠU L 135, 24.5.2016, p. 53.

                     (2)

                        COM(2015) 185 finali.

                     (3)

                        Dokument tal-Kunsill 10384/17, 19 ta’ Ġunju 2017.

                     (4)

                        Viżjoni Kondiviża, Azzjoni Komuni: Ewropa aktar b’Saħħitha — Strateġija Globali għall-Politika Estera u ta’ Sigurtà tal-Unjoni Ewropea
                  http://europa.eu/globalstrategy/en

                     (5)

                        COM(2017) 608 finali.

                     (6)

                        L-Istrateġija tal-Europol 2016–2020, adottata mill-Bord ta’ Amministrazzjoni tal-Europol fl-1 ta’ Diċembru 2015,
                  https://www.europol.europa.eu/publications-documents/europol-strategy-2016-2020

                     (7)

                        L-Istrateġija Esterna tal-Europol 2017–2020, adottata mill-Bord ta’ Amministrazzjoni tal-Europol fit-13 ta’ Diċembru 2016, EDOC#865852v3.

                     (8)

                        Skont l-Europol, reati ta’ kriminalità organizzata rilevanti fir-reġjun jinkludu t-traffikar illeċitu ta’ armi tan-nar, it-traffikar tad-drogi, u l-kriminalità finanzjarja, inkluż il-ħasil tal-flus, u ċ-ċiberkriminalità.

                     (9)

                        Diversi inizjattivi f’dan il-kuntest ġew inklużi fil-prijorità tal-armi tan-nar bħala parti miċ-Ċiklu ta’ Politika tal-UE għall-kriminalità organizzata u serja, kif ukoll il-Komunikazzjoni tal-Kummissjoni lill-Parlament Ewropew u lill-Kunsill - L-Implimentazzjoni tal-Aġenda Ewropea dwar is-Sigurtà: Pjan ta’ azzjoni tal-UE kontra t-traffikar u l-użu illeċitu tal-armi tan-nar u l-isplussivi, 2.12.2015 COM(2015) 624 finali.

                     (10)

                  https://www.europol.europa.eu/socta/2017

                     (11)

                  https://www.europol.europa.eu/sites/default/files/documents/tesat2017.pdf

                     (12)

                        Ir-Regolament (UE) 2016/794 tal-Parlament Ewropew u tal-Kunsill tal-11 ta' Mejju 2016 dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u li jissostitwixxi u jħassar id-Deċiżjonijiet tal-Kunsill 2009/371/ĠAI, 2009/934/ĠAI, 2009/935/ĠAI, 2009/936/ĠAI u 2009/968/ĠAI (ĠU L 135, 24.5.2016, p. 53).

    ---documentbreak---

               IL-KUMMISSJONI EWROPEA
            Brussell,20.12.2017
            COM(2017) 805 final
            ANNESS
            għar-
            Rakkomandazzjoni għal DEĊIŻJONI TAL-KUNSILL
            li tawtorizza l-ftuħ ta’ negozjati għal ftehim bejn l-Unjoni Ewropea u r-Repubblika Libaniża dwar l-iskambju ta’ data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti Libaniżi fil-ġlieda kontra l-kriminalità serja u t-terroriżmu

               ANNESS

               Direttivi għan-negozjati għal ftehim bejn l-Unjoni Ewropea u r-Repubblika Libaniża dwar l-iskambju ta’ data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti Libaniżi fil-ġlieda kontra l-kriminalità serja u t-terroriżmu

               Matul in-negozjati, il-Kummissjoni għandu jkollha l-għan li tilħaq l-objettivi stabbiliti fid-dettall hawn taħt.

               (1)L-għan ta’ dan il-Ftehim għandu jkun li tipprovdi l-bażi ġuridika għat-trasferiment ta’ data personali bejn l-Europol u l-awtoritajiet kompetenti tal-Libanu rispettivament, sabiex jappoġġa u jsaħħaħ l-azzjoni mill-awtoritajiet kompetenti ta’ dan il-pajjiż u l-Istati Membri kif ukoll il-kooperazzjoni reċiproka tagħhom fil-prevenzjoni u l-ġlieda kontra l-kriminalità u t-terroriżmu serju transnazzjonali, filwaqt li jiżgura salvagwardji adegwati fir-rigward tal-protezzjoni tal-privatezza, tad-data personali u tad-drittijiet fundamentali u l-libertajiet tal-individwi.

               (2)Biex tiġi garantita l-limitazzjoni tal-għan, il-kooperazzjoni taħt il-Ftehim għandha tkun marbuta biss ma’ delitti u reati kriminali relatati li jaqgħu taħt il-kompetenza tal-Europol f’konformità mal-Artikolu 3 tar-Regolament 2016/794 (flimkien “reati kriminali”). B’mod partikolari, il-kooperazzjoni għandu jkollha l-għan li titratta t-terroriżmu u l-prevenzjoni tar-radikalizzazzjoni, it-tfixkil tal-kriminalità organizzata, b’mod partikolari t-traffikar illeċitu f’armi tan-nar, it-traffikar tal-migranti u t-traffikar tad-droga, u l-ġlieda kontra ċ-ċiberkriminalità.

               (3)Il-Ftehim għandu jispjega b’mod ċar u preċiż is-salvagwardji u l-kontrolli meħtieġa fir-rigward tal-protezzjoni tad-data personali, id-drittijiet u l-libertajiet fundamentali tal-individwi, irrispettivament min-nazzjonalità u l-post ta’ residenza, fl-iskambju ta’ data personali bejn l-Europol u l-awtoritajiet kompetenti Libaniżi.

               B'mod partikolari:

               (a)L-għanijiet tal-ipproċessar ta’ data personali bejn il-Partijiet fil-kuntest tal-Ftehim għandhom jiġu deskritti b’mod ċar u preċiż, u m’għandhomx ikunu usa’ minn dak li huwa meħtieġ f’każijiet individwali għall-finijiet tal-prevenzjoni u l-ġlieda kontra t-terroriżmu u reati kriminali msemmija f’dan il-Ftehim.

               (b)Data personali trażmessa mill-Europol f’konformità mal-Ftehim għandha tiġi pproċessata b’mod ġust, fuq bażi leġittima u biss għall-iskopijiet li għalihom tkun ġiet trasferita. Il-Ftehim għandu jipprovdi l-possibbiltà li l-Europol jindika, fil-mument tat-trasferiment tad-data, kwalunkwe restrizzjoni fuq l-aċċess jew l-użu, inkluż rigward it-trasferiment, it-tħassir jew il-qerda tagħha. Id-data personali għandha tkun adegwata, rilevanti u limitata għal dak li hu meħtieġ b’rabta ma’ dak l-għan. Din għandha tkun preċiża u aġġornata. Din ma għandhiex tinżamm għal żmien itwal milli hu meħtieġ għall-iskopijiet li għalihom tkun ġiet trasferita.

               (c)It-trasferiment ta’ data personali li tiżvela l-oriġini razzjali jew etnika, l-opinjonijiet politiċi, it-twemmin reliġjuż jew filosofiku, is-sħubija fi trade union, id-data ġenetika u d-data dwar is-saħħa u l-ħajja sesswali mill-Europol għandha tkun projbita, sakemm ma jkunx strettament meħtieġ u proporzjonat f’każijiet individwali għall-prevenzjoni jew għall-ġlieda kontra r-reati kriminali kif imsemmija f’dan il-Ftehim u soġġetti għal salvagwardji xierqa. Il-Ftehim għandu jkun fih ukoll salvagwardji speċifiċi relatati mat-trasferiment ta’ data personali dwar il-vittmi ta’ reat kriminali, xhieda jew persuni oħra li jistgħu jipprovdu informazzjoni rigward reati kriminali, kif ukoll minorenni.

               (d)Il-Ftehim għandu jiżgura drittijiet li jistgħu jiġu infurzati minn individwi li d-data personali tagħhom tiġi pproċessata billi jistabbilixxi regoli dwar id-dritt ta’ aċċess, rettifika u tħassir, inkluż ir-raġunijiet speċifiċi li jistgħu jippermettu kwalunkwe restrizzjonijiet neċessarji u proporzjonati. Il-Ftehim għandu jiżgura wkoll drittijiet infurzabbli ta’ rimedju amministrattiv u ġudizzjarju għal kwalunkwe persuna li d-data tagħha tiġi pproċessata skont il-ftehim, u li jiggarantixxu rimedji effettivi.

               (e)Il-Ftehim għandu jistabbilixxi regoli dwar il-ħażna, ir-rieżami, il-korrezzjoni u t-tħassir ta’ data personali kif ukoll dwar iż-żamma tar-rekords għall-finijiet ta’ reġistrazzjoni u dokumentazzjoni, kif ukoll fuq l-informazzjoni li tkun disponibbli għal individwi. Għandu wkoll jipprovdi għal salvagwardji fir-rigward tal-ipproċessar awtomatizzat tad-data personali.

               (f)Il-Ftehim għandu jispeċifika l-kriterji li fuq il-bażi tagħhom l-affidabbiltà tas-sors u l-preċiżjoni tad-data għandhom jiġu indikati.

               (g)Il-Ftehim għandu jinkludi l-obbligu li tiżgura s-sigurtà ta’ data personali permezz ta’ miżuri tekniċi u organizzazzjonali xierqa, inkluż billi jippermettu li persuni awtorizzati biss ikollhom aċċess għad-data personali. Il-Ftehim jinkludi wkoll l-obbligu ta’ notifika f’każ ta’ ksur ta’ data personali li tolqot id-data trasferita skont il-Ftehim.

               (h)Trasferimenti ulterjuri ta’ informazzjoni mingħand l-awtoritajiet kompetenti tal-Libanu lil awtoritajiet oħra fil-Libanu għandhom jiġu permessi biss għall-finijiet ta’ dan il-Ftehim u għandhom jiġu soġġetti għal kundizzjonijiet xierqa u salvagwardji.

               (i)L-istess kundizzjonijiet bħal skont (h) għandhom japplikaw għal trasferimenti ta’ informazzjoni mingħand l-awtoritajiet kompetenti tal-Libanu lil awtoritajiet f’pajjiż terz, bir-rekwiżit addizzjonali li tali trasferimenti għandhom jitħallew isiru biss fir-rigward ta’ pajjiżi terzi li magħhom l-Europol hu intitolat li jittrasferixxi data personali abbażi tal-Artikolu 25(1) tar-Regolament (UE) 2016/794.

               (j)Il-Ftehim għandu jiżgura sistema ta’ superviżjoni minn awtorità pubblika indipendenti waħda jew aktar li hija responsabbli għall-protezzjoni tad-data b’setgħat effettivi ta’ investigazzjoni u intervent sabiex tagħmel monitoraġġ fuq dawk l-awtoritajiet pubbliċi tal-Libanu li jużaw id-data personali/l-informazzjoni skambjata, u biex jimpenjaw ruħhom fi proċedimenti legali. B’mod partikolari, l-awtoritajiet indipendenti għandhom ikollhom is-setgħa li jisimgħu l-ilmenti mill-individwi dwar l-użu tad-data personali tagħhom. L-awtoritajiet pubbliċi li jużaw id-data personali għandhom ikunu responsabbli sabiex ikunu konformi mar-regoli dwar il-protezzjoni tad-data personali skont il-Ftehim.

               (4)Il-Ftehim għandu jipprovdi għal mekkaniżmu effettiv għas-soluzzjoni ta’ tilwim rigward l-interpretazzjoni u l-applikazzjoni tiegħu biex jiżgura li l-partijiet josservaw ir-regoli miftehma reċiprokament.

               (5)Il-Ftehim għandu jinkludi dispożizzjoni dwar id-dħul fis-seħħ u validità u dispożizzjoni li permezz tagħha Parti tista’ ttemm jew tissospendi dan.

               (6)Il-Ftehim jista’ jinkludi klawsola li tindirizza l-applikazzjoni territorjali tiegħu, jekk ikun meħtieġ.

               (7)Il-Ftehim jista’ jinkludi dispożizzjonijiet dwar il-monitoraġġ u l-evalwazzjoni perjodika tal-Ftehim.

               (8)Fil-kuntest ta’ dawn in-negozjati, il-Kummissjoni għandha tippromwovi l-adeżjoni tal-Libanu għall-Konvenzjoni tal-Kunsill tal-Ewropa għall-Protezzjoni ta’ Individwi fir-rigward tal-Ipproċessar Awtomatiku ta’ Data Personali (“Konvenzjoni 108”).

               (9)Il-Ftehim għandu jkun awtentiku ugwalment bl-ilsien Bulgaru, Ċek, Kroat, Daniż, Netherlandiż, Ingliż, Estonjan, Finlandiż, Franċiż, Ġermaniż, Grieg, Ungeriż, Taljan, Latvjan, Litwan, Malti, Pollakk, Portugiż, Rumen, Slovakk, Sloven, Spanjol u Żvediż u għandu jinkludi klawsola lingwistika f’dan is-sens.


               IL-KUMMISSJONI EWROPEA
            Brussell, 20.12.2017
            COM(2017) 808 final
            Rakkomandazzjoni għal
            DEĊIŻJONI TAL-KUNSILL
            li tawtorizza l-ftuħ ta’ negozjati għal ftehim bejn l-Unjoni Ewropea u r-Renju tal-Marokk dwar l-iskambju ta’ dejta personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tt-Turkija fil-ġlieda kontra l-kriminalità serja u t-terroriżmu

               MEMORANDUM TA’ SPJEGAZZJONI

               1.KUNTEST TAR-RAKKOMANDAZZJONI

               F’dinja globalizzata fejn l-kriminalità serja u t-terroriżmu huma dejjem aktar transnazzjonali u polivalenti, l-awtoritajiet tal-infurzar tal-liġi għandhom ikunu mgħammra bis-sħiħ biex jikkooperaw ma’ msieħba esterni biex jiżguraw is-sigurtà taċ-ċittadini tagħhom. L-Europol għandu għalhekk ikun jista’ jiskambja dejta personali mal-awtoritajiet tal-infurzar tal-liġi ta’ pajjiżi terzi sal-punt meħtieġ għat-twettiq tal-kompiti tiegħu.

               Sa minn meta daħal fis-seħħ ir-Regolament 2016/794 fl-1 ta’ Mejju 2017
                  1
                u skont it-Trattat, il-Kummissjoni hija responsabbli, f’isem l-Unjoni u l-Istati Membri tagħha, biex tinnegozja ftehimiet internazzjonali ma’ pajjiżi terzi dwar l-iskambju tad-dejta personali mal-Europol. Sa fejn ikun meħtieġ għat-twettiq tal-kompiti tiegħu, l-Europol jista’ jistabbilixxi u jżomm relazzjonijiet ta’ kooperazzjoni ma’ msieħba esterni permezz ta’ ħidma u l-arranġamenti amministrattivi li waħedhom ma jistgħux ikunu bażi ġuridika għall-iskambju ta’ dejta personali.

               Meta tikkunsidra l-istrateġija politika kif deskritta fl-Aġenda Ewropea dwar is-Sigurtà
                  2
               , il-Konklużjonijiet tal-Kunsill
                  3
               , u l-Istrateġija Globali
                  4
               , il-ħtiġijiet operattivi tal-awtoritajiet tal-infurzar tal-liġi madwar l-UE, u l-benefiċċji potenzjali ta’ kooperazzjoni eqreb f’dan il-qasam, il-Kummissjoni tqis bħala neċessarju li jinbdew in-negozjati fuq medda qasira ta’ żmien ma’ tmien pajjiżi, kif identifikat fil-11ax-il rapport ta’ progress lejn Unjoni tas-Sigurtà effettiva u ġenwina
                  5
               .

               Il-Kummissjoni għamlet il-valutazzjoni tagħha ta’ pajjiżi ta’ prijorità b’kont meħud tal-ħtiġijiet operazzjonali tal-Europol. L-Istrateġija tal-Europol 2016–2020 tidentifika r-reġjun tal-Mediterran bħala prijorità għal sħubijiet imsaħħa
                  6
               . L-Istrateġija Esterna tal-Europol 2017–2020 tenfasizza wkoll il-ħtieġa għal kooperazzjoni aktar mill-qrib bejn il-Europol u l-Lvant Nofsani/l-Afrika ta’ Fuq (MENA) minħabba t-theddida terroristika attwali u l-isfidi relatati mal-migrazzjoni
                  7
               .

               Il-Europol ma għandu l-ebda ftehim fis-seħħ ma’ xi pajjiżi f’dan ir-reġjun.

               Din ir-Rakkomandazzjoni tikkonċerna speċifikament in-negozjati mal-Marokk, għalkemm il-kooperazzjoni ma’ kull pajjiż tal-MENA jeħtieġ li tiġi kkunsidrata fil-kuntest tar-reġjun kollu kemm hu. L-instabbiltà attwali fir-reġjun, speċjalment is-sitwazzjoni fis-Sirja, tippreżenta theddida sinifikanti għas-sigurtà fit-tul tal-UE li jeħtiġilha tiġi indirizzata b’mod urġenti. Dan jikkonċerna kemm il-ġlieda effettiva kontra t-terroriżmu u l-kriminalità organizzata
                  8
               , kif ukoll l-isfidi relatati mal-migrazzjoni bħalma huma l-faċilitazzjoni tal-migrazzjoni irregolari u t-traffikar tal-bnedmin.  Kooperazzjoni mal-awtoritajiet lokali tal-infurzar tal-liġi hija kritika biex jiġu indirizzati dawn l-isfidi.

               Fuq il-bażi ta’ djalogi tekniċi biex tiddefinixxi l-azzjonijiet komuni biex ittejjeb l-iskambju tal-informazzjoni u l-azzjoni konġunta operazzjonali tal-infurzar tal-liġi u kontra t-traffikar tal-armi tan-nar, l-UE diġà qablet mal-Marokk dwar lista ta’ azzjonijiet biex tissaħħaħ il-kooperazzjoni fost l-aġenziji tal-infurzar tal-liġi rilevanti, tiżgura assistenza ta’ bini ta’ kapaċita fi programmi reġjonali u/jew bilaterali rilevanti u tiżviluppa ta’ azzjonijiet operattivi skont qafas maqbul komunament
                  9
               . Dan, madankollu, ma jkoprix it-trasferiment tad-data personali.

               Il-kuntest politiku

               Is-sħubija storika bejn l-UE u r-Renju tal-Marokk hija mirfuda minn numru ta’ ftehimiet politiċi u ekonomiċi. Mill-2000 id-dħul fis-seħħ tal-Ftehim ta’ Assoċjazzjoni Ewro-Mediterranju kien jikkaratterizza r-relazzjonijiet bejn l-UE u l-Marokk
                  10
               . Il-Marokk ibbenefika minn status avvanzat mal-politika tal-viċinat tal-Ewropa sa mill-2008. Fost l-oħrajn, wieħed mill-objettivi hu marbut mat-tisħiħ tad-djalogu u l-kooperazzjoni fl-oqsma tal-politika u tas-sigurtà.

               Ir-relazzjonijiet politiċi mal-Marokk, inklużi t-taħdidiet dwar is-sigurtà u l-ġlieda kontra t-terroriżmu, kienu weqfin fil-kuntest ta’ madwar is-sentenza tal-Qorti Ġenerali f’Diċembru 2015
                  11
               . Madankollu, wara l-appell tal-Qorti tal-Ġustizzja
                  12
               , saru xi diskussjonijiet politiċi, iffukati primrjament fuq kif jiġu indirizzati l-implikazzjonijiet legali tas-sentenza fuq ir-relazzjonijiet bilaterali bejn l-UE u l-Marokk. Il-Marokk informalment indika l-importanza li hu jagħti lill-kwistjonijiet kooperazzjoni ta’ sigurtà mal-UE. Il-Marokk kien l-ewwel mill-pajjiżi tal-MENA ġie offrut djalogu kontra t-terroriżmu, u t-tħejjijiet kienu diġà fi stadju avvanzat f’nofs l-2015 qabel il-posponiment eventwali tiegħu.

               Il-Marokk żviluppa kooperazzjoni bilaterali KT mill-qrib ma’ Stati Membri tal-UE, inkluż Spanja u Franza, u regolarment iżarma netwerks terroristiċi. Il-Marokk huwa kopresident tal-Forum Globali Kontra t-Terroriżmu (GCTF) u membru tal-Koalizzjoni Globali kontra Da’esh. Huwa jospita wieħed miċ-Ċentri ta’ Eċċellenza CBRN reġjonali ffinanzjati mill-UE.

               Ħtiġijiet operazzjonali

               Ibbażat fuq dejta fis-SOCTA 2017
                  13
                u TE-SAT 2017
                  14
               , id-diskussjonijiet imsemmija hawn fuq, kif ukoll, inter alia, għarfien espert intern tal-Europol, kooperazzjoni mal-Marokk hija meħtieġa b’mod partikolari għall-ġlieda kontra l-fenomeni ta’ kriminalità li ġejjin:

               It-terroriżmu joħloq theddida serja kemm għall-Marokk kif ukoll għall-UE, li kienu fil-mira ta’ attakki terroristiċi. Barra milli tittejjeb is-sitwazzjoni ġenerali tat-theddid u l-identifikazzjoni ta’ xejriet ġodda, hi meħtieġa kooperazzjoni aktar mill-qrib li tinkludi l-iskambju ta’ dejta personali biex jiġi indirizzat il-fenomenu tal-ġellieda terroristi barranin (inkluż dwar persuni suspettati li jkollhom ċittadinanza doppja jew residenza legali fl-UE u l-Marokk) u b’mod effettiv jindividwaw, jipprevjenu u jipprosekwixxu l-ivvjaġġar tat-terroriżmu, l-użu ħażin ta’ l-Internet mit-terroristi, il-finanzjament tat-terroriżmu kif ukoll ir-rabta ma’ kriminalità organizzata.

               It-traffikar tal-armi tan-nar: L-instabbiltà attwali fir-reġjun MENA, u b’mod partikolari l-kunflitti fil-Libja, żiedu konsiderevolment it-traffikar tal-armi tan-nar fir-reġjun. Dan joħloq theddida għas-sigurtà kemm fuq perjodu qasir kif ukoll fit-tul. Il-Marokk huwa msieħeb ewlieni biex jitnaqqas il-fluss illeċitu ta’ armi tan-nar lejn il-ġirien tiegħu u jiġi evitat it-traffikar lejn l-UE permezz ta’ bastimenti tal-kontejners, vapuri u dgħajjes żgħar li jaqsmu l-Mediterran.

               Sfidi relatati mal-migrazzjoni: Il-Marokk għadu sieħeb importanti għall-UE biex tiġi żviluppata kooperazzjoni fil-prevenzjoni tal-migrazzjoni irregolari, u l-flussi lejn l-UE dan l-aħħar żdiedu. Il-Marokk huwa kemm pajjiż sors ta’ migrazzjoni irregolari imma wkoll rotta sinifikanti li jiwħdu ċ-ċittadini tal-pajjiżi tal-frika sub-Saħarjana. Ir-rapport ta’ analiżi tar-riskji tal-2017 tal-Gwardja Ewropea tal-Fruntiera u tal-Kosta enfasizza l-frodi tad-dokumenti u l-kuntrabandu tal-migranti bħala riskji importanti.

               Traffikar ta’ droga: Il-Lvant Nofsani u l-Afrika tat-Tramuntana (MENA) huwa sors ewlieni, punt ta’ tranżitu u konsumatur ta’ drogi illeċiti. B’bażi soda ta’ klijentela fit-tramuntana, ir-rotta tal-kuntrabandu tas-Saħel lejn in-nofsinhar u r-rotta tal-eroina li taqsam mil-lvant għall-punent, ir-reġjun kemm jinfluwenza kif ukoll jiġi influwenzat b’mod negattiv u bl-abbuż u l-produzzjoni ta’ sustanzi illeċiti. Il-Marokk huwa produttur ewlieni tal-kannabis u sors ewlieni tal-kannabis tal-pajjiż għal prodotti li jidħlu fis-suq tal-UE. Il-produzzjoni ta’ drogi sintetiċi bbażati fuq il-mediċini hija problema wkoll.

               Fl-2016, il-Programm dwar ir-Rotta tal-Kokaina ffinanzjat mill-UE (komponent AIRCOP) nieda Awtorità Legali ta’ Task Force Konġunta tal-Interdizzjoni tal-Ajruporti (JAITFs) fil-Marokk.

               Ċiberkriminalità: Il-Marokk qed jagħmel progress fl-indirizzar ta’ theddid taċ-ċiberkriminalità, bis-saħħa tal-fatt li huwa pajjiż ta’ prijorità għal programmi ta’ bini ta’ kapaċità bejn l-UE u l-Kunsill tal-Ewropa dwar iċ-ċiberkriminalità, inkluż fil-qasam tal-isfruttament sesswali tat-tfal, u t-tfal li qed jivvjaġġaw u li huma awturi ta’ reati sesswali. L-iżvilupp tal-kapaċità tal-Marokk għall-kooperazzjoni x’aktarx iwassal għal ħtieġa miżjuda ta’ kondiviżjoni ta’ informazzjoni biex jiġi indirizzat it-theddid transnazzjonali fl-oqsma taċ-ċiberkriminalità u l-isfruttament sesswali tat-tfal.

               2.ELEMENTI ĠURIDIĊI TAR-RAKKOMANDAZZJONI

               Ir-Regolament (UE) 2016/794 dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) jistabbilixxi qafas legali għal Europol, b’mod partikolari l-objettivi tiegħu, il-kompiti, fl-ambitu ta’ kompetenza, is-salvagwardji tal-protezzjoni tad-dejta u modi ta’ kooperazzjoni ma’ msieħba esterni.

               Din ir-Rakkomandazzjoni hija konsistenti mad-dispożizzjonijiet tar-Regolament tal-Europol.

               L-objettiv ta’ din ir-rakkomandazzjoni huwa li tikseb mill-Kunsill l-awtorizzazzjoni għall-Kummissjoni biex tinnegozja ftehim futur f’isem l-UE. Il-bażi legali għall-Kunsill biex jawtorizza l-ftuħ ta’ negozjati hija l-Artikolu 218(3) u (4) tat-TFUE.

               Skont l-Artikolu 218 tat-Trattat dwar il-Funzjonament tal-Unjoni Ewropea, il-Kummissjoni għandha tkun nominata bħala n-negozjatur tal-Unjoni għall-konklużjoni ta’ ftehim bejn l-Unjoni Ewropea u l-Marokk dwar l-iskambju ta’ dejta personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tal-Marokk fil-ġlieda kontra l-kriminalità serja u t-terroriżmu.

               Rakkomandazzjoni għal

               DEĊIŻJONI TAL-KUNSILL

               li tawtorizza l-ftuħ ta’ negozjati għal ftehim bejn l-Unjoni Ewropea u r-Renju tal-Marokk dwar l-iskambju ta’ dejta personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tt-Turkija fil-ġlieda kontra l-kriminalità serja u t-terroriżmu

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea (TFUE), u b'mod partikolari l-Artikoli 218(3) u 4 tiegħu,

               Wara li kkunsidra r-rakkomandazzjoni mill-Kummissjoni Ewropea,

               Billi:

               (1)Ir-Regolament (UE) 2016/794 tal-Parlament Ewropew u tal-Kunsill
                  15
                ġie adottat fit-11 ta’ Mejju 2016 u huwa applikabbli mit-1 ta’ Mejju 2017.

               (2)Dan ir-Regolament, b’mod partikolari l-Artikolu 25 tiegħu, jistipula regoli dwar it-trasferiment ta’ dejta personali mill-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) lil pajjiżi terzi u organizzazzjonijiet internazzjonali. L-Europol jista’ jittrasferixxi dejta personali lil awtorità ta’ pajjiż terz fuq il-bażi ta’ ftehim internazzjonali konkluż bejn l-Unjoni u dak il-pajjiż terz skont l-Artikolu 218 tat-TFUE li jagħti prova ta’ salvagwardji adegwati fir-rigward tal-protezzjoni tal-privatezza u d-drittijiet u l-libertajiet fundamentali tal-individwi.

               (3)Għandhom jinfetħu negozjati bil-ħsieb li jiġi konkluż tali Ftehim bejn l-Unjoni Ewropea u r-Renju tal-Marokk.

               (4)Dan il-Ftehim jirrispetta d-drittijiet fundamentali u josserva l-prinċipji rikonoxxuti b’mod partikolari mill-Karta tad-Drittijiet Fundamentali tal-Unjoni Ewropea, b’mod partikolari d-dritt għall-ħajja privata u familjari, rikonoxxut fl-Artikolu 7 tal-Karta, id-dritt għall-protezzjoni tad-dejta personali, rikonoxxut fl-Artikolu 8 tal-Karta u d-dritt għal rimedju effettiv u għal proċess ġust rikonoxxut mill-Artikolu 47 tal-Karta. Il-Ftehim għandu jiġi applikat f’konformità ma’ dawk id-drittijiet u l-prinċipji,

               ADOTTA DIN ID-DEĊIŻJONI:

               Artikolu 1

               Il-Kummissjoni hija b’hekk awtorizzata li tiftaħ in-negozjati f’isem l-Unjoni, għal ftehim bejn l-Unjoni Ewropea u r-Renju tal-Marokk dwar l-iskambju ta’ dejta personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tat-Turkija fil-ġlieda kontra l-kriminalità serja u t-terroriżmu.

               Artikolu 2

               Id-direttivi tan-negozjati huma stabbiliti fl-Anness.

               Artikolu 3

               In-negozjati għandhom isiru b'konsultazzjoni ma' [l-isem tal-kumitat speċjali għandu jiddaħħal mill-Kunsill].

               Artikolu 4

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Ir-Regolament (UE) 2016/794 tal-11 ta’ Mejju 2016, ĠU L 135, 24.5.2016, p. 53.

                     (2)

                        COM(2015) 185 finali.

                     (3)

                        Dokument tal-Kunsill 10384/17, 19 ta’ Ġunju 2017.

                     (4)

                        Viżjoni Kondiviża, Azzjoni Komuni: Ewropa aktar b’Saħħitha - Strateġija Globali għall-Politika Estera u ta’ Sigurtà tal-Unjoni Ewropea
                  http://europa.eu/globalstrategy/en

                     (5)

                        COM(2017) 608 finali.

                     (6)

                        L-Istrateġija tal-Europol 2016–2020, adottata mill-Bord ta’ Amministrazzjoni tal-Europol fl-1 ta’ Diċembru 2015,
                  https://www.europol.europa.eu/publications-documents/europol-strategy-2016-2020

                     (7)

                        L-Istrateġija Esterna tal-Europol 2017–2020, adottata mill-Bord ta’ Amministrazzjoni tal-Europol fit-13 ta’ Diċembru 2016, EDOC#865852v3.

                     (8)

                        Skont l-Europol, reati ta’ kriminalità organizzata rilevanti fir-reġjun jinkludu t-traffikar illeċitu ta’ armi tan-nar, it-traffikar tad-drogi, u l-kriminalità finanzjarja, inkluż il-ħasil tal-flus, u ċ-ċiberkriminalità.

                     (9)

                        Diversi inizjattivi f’dan il-kuntest ġew inklużi fil-prijorità tal-armi tan-nar bħala parti miċ-Ċiklu ta’ Politika tal-UE għall-kriminalità serja u organizzata, kif ukoll il-Komunikazzjoni tal-Kummissjoni lill-Parlament Ewropew u lill-Kunsill - L-Implimentazzjoni tal-Aġenda Ewropea dwar is-Sigurtà: Il-pjan ta’ azzjoni tal-UE kontra t-traffikar u l-użu illeċitu tal-armi tan-nar u l-isplussivi, 2.12.2015 COM(2015) 624 final.

                     (10)

                        Il-Ftehim Ewro-Mediterranju li jistabbilixxi assoċazzjoni bejn il-Komunitajiet Ewropej u l-Istati Membri tagħhom, minn naħa l-waħda, u r-Renju tal-Marokk, min-naħa l-oħra (ĠU L 070, 18.3.2000).

                     (11)

                        Il-Kawża T-512/12 Front Polisario vs Il-Kunsill.

                     (12)

                        Il-Kawża C-104/16, Il-Kunsill vs Front Polisario.

                     (13)

                  https://www.europol.europa.eu/socta/2017

                     (14)

                  https://www.europol.europa.eu/sites/default/files/documents/tesat2017.pdf

                     (15)

                        Ir-Regolament (UE) 2016/794 tal-Parlament Ewropew u tal-Kunsill tal-11 ta' Mejju 2016 dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u li jissostitwixxi u jħassar id-Deċiżjonijiet tal-Kunsill 2009/371/ĠAI, 2009/934/ĠAI, 2009/935/ĠAI, 2009/936/ĠAI u 2009/968/ĠAI (ĠU L 135, 24.5.2016, p. 53).

    ---documentbreak---

               IL-KUMMISSJONI EWROPEA
            Brussell,20.12.2017
            COM(2017) 808 final
            ANNESS
            tar-
            Rakkomandazzjoni għal DEĊIŻJONI TAL-KUNSILL
            li tawtorizza l-ftuħ ta’ negozjati għal ftehim bejn l-Unjoni Ewropea u r-Renju tal-Marokk dwar l-iskambju ta’ dejta personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tt-Turkija fil-ġlieda kontra l-kriminalità serja u t-terroriżmu

               ANNESS

               Direttivi għan-negozjar ta’ ftehim bejn l-Unjoni Ewropea u r-Renju tal-Marokk dwar l-iskambju ta’ data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tal-Marokk għall-ġlieda kontra l-kriminalità serja u t-terroriżmu

               Matul in-negozjati, il-Kummissjoni għandu jkollha l-għan li tilħaq l-objettivi stabbiliti fid-dettall hawn taħt.

               (1)L-għan ta’ dan il-Ftehim għandu jkun li jipprovdi l-bażi legali għat-trasferiment ta’ data personali bejn il-Europol u l-awtoritajiet kompetenti tar-Renju tal-Marokk rispettivament, sabiex jappoġġa u jsaħħaħ l-azzjoni mill-awtoritajiet kompetenti ta’ dan il-pajjiż u l-Istati Membri kif ukoll il-kooperazzjoni reċiproka tagħhom fil-prevenzjoni u l-ġlieda kontra l-kriminalità serja transnazzjonali u t-terroriżmu, filwaqt li jiżgura salvagwardji adegwati fir-rigward tal-protezzjoni tal-privatezza, tad-data personali u tad-drittijiet fundamentali u l-libertajiet tal-individwi.

               (2)Biex tiġi garantita l-limitazzjoni tal-iskop, il-kooperazzjoni taħt il-Ftehim għandha tkun marbuta biss ma’ delitti u reati kriminali relatati li jaqgħu taħt il-kompetenza tal-Europol f’konformità mal-Artikolu 3 tar-Regolament 2016/794 (flimkien “reati kriminali”). B’mod partikolari, il-kooperazzjoni għandu jkollha l-għan li tittratta t-terroriżmu u tipprevjeni r-radikalizzazzjoni, tfixkel il-kriminalità organizzata, b’mod partikolari t-traffikar tal-immigranti, t-traffikar illeċitu tal-armi tan-nar, it-traffikar ta’ drogi u l-ġlieda kontra ċ-ċiberkriminalità.

               (3)Il-Ftehim għandu jispjega b’mod ċar u preċiż is-salvagwardji u l-kontrolli meħtieġa fir-rigward tal-protezzjoni tad-data personali, id-drittijiet u l-libertajiet fundamentali tal-individwi, irrispettivament min-nazzjonalità u l-post ta’ residenza, l-iskambju ta’ data personali bejn l-Europol u l-awtoritajiet kompetenti tal-Marokk.

               B'mod partikolari:

               (a)L-għanijiet tal-ipproċessar ta’ data personali bejn il-Partijiet fil-kuntest tal-Ftehim għandhom jiġu deskritti b’mod ċar u preċiż, u m’għandhomx ikunu usa’ minn dak li huwa meħtieġ f’każijiet individwali għall-finijiet tal-prevenzjoni u l-ġlieda kontra t-terroriżmu u reati kriminali msemmija f’dan il-Ftehim.

               (b)Id-data personali trażmessa mill-Europol f’konformità mal-Ftehim għandha tiġi pproċessata b’mod ġust, fuq bażi leġittima u biss għall-iskopijiet li għalihom tkun ġiet trasferita. Il-Ftehim għandu jipprovdi l-possibbiltà li l-Europol jindikaw, fil-mument tat-trasferiment tad-data, kwalunkwe restrizzjoni fuq l-aċċess jew l-użu, inkluż rigward it-trasferiment, it-tħassir jew il-qerda tagħha. Id-data personali għandha tkun adegwata, rilevanti u limitata għal dak li hu meħtieġ b’rabta ma’ dak l-għan. Għandha tkunu preċiża u aġġornata. Ma għandhiex tinżamm għal żmien itwal milli hu meħtieġ għall-iskopijiet li għalihom tkun ġiet trasferita.

               (c)It-trasferiment tad-data personali mill-Europol li tiżvela l-oriġini razzjali jew etnika, l-opinjonijiet politiċi, it-twemmin reliġjuż jew filosofiku, is-sħubija fi trade union, data ġenetika u data dwar is-saħħa u l-ħajja sesswali, għandha tkun ipprojbita, sakemm ma tkunx strettament meħtieġa u proporzjonata f’każijiet individwali għall-prevenzjoni jew għall-ġlieda kontra r-reati kriminali kif imsemmija f’dan il-Ftehim u soġġetta għal salvagwardji xierqa. Il-Ftehim għandu jkun fih ukoll salvagwardji speċifiċi relatati mat-trasferiment ta’ data personali dwar il-vittmi ta’ reat kriminali, xhieda jew persuni oħra li jistgħu jipprovdu informazzjoni rigward reati kriminali, kif ukoll minorenni.

               (d)Il-Ftehim għandu jiżgura drittijiet li jistgħu jiġu infurzati minn individwi li d-data personali tagħhom tiġi pproċessata billi jiġu stabbiliti regoli dwar id-dritt ta’ aċċess, rettifika u tħassir, inkluż ir-raġunijiet speċifiċi li jistgħu jippermettu kwalunkwe restrizzjonijiet neċessarji u proporzjonati. Il-Ftehim għandu jiżgura wkoll drittijiet infurzabbli ta’ rimedju amministrattiv u ġudizzjarju għal kwalunkwe persuna li d-data tagħha tiġi pproċessata skont il-ftehim, u li jiggarantixxi rimedji effettivi.

               (e)Il-Ftehim għandu jistabbilixxi regoli dwar il-ħażna, r-rieżami, il-korrezzjoni u t-tħassir ta’ data personali kif ukoll dwar iż-żamma tar-rekords għall-finijiet ta’ reġistrazzjoni u dokumentazzjoni, kif ukoll fuq l-informazzjoni li tkun disponibbli għal individwi. Għandha wkoll tipprovdi għal salvagwardji fir-rigward tal-ipproċessar awtomatizzat tad-data personali.

               (f)Il-Ftehim għandu jispeċifika l-kriterji li fuq il-bażi tagħhom l-affidabbiltà tas-sors u l-preċiżjoni tad-data għandhom jiġu indikati.

               (g)Il-Ftehim għandu jinkludi l-obbligu li jiżgura s-sigurtà ta’ data personali permezz ta’ miżuri tekniċi u organizzattivi xierqa, inkluż billi jippermetti li persuni awtorizzati biss ikollhom aċċess għad-data personali. Il-Ftehim jinkludi wkoll l-obbligu ta’ notifika f’każ ta’ ksur ta’ data personali li tolqot id-data trasferita taħt il-Ftehim.

               (h)Trasferimenti ulterjuri ta’ informazzjoni mingħand l-awtoritajiet kompetenti tal-Marokk lil awtoritajiet oħra fil-Marokk għandu jiġi permess biss għall-finijiet ta’ dan il-Ftehim u għandu jiġi soġġett għal kundizzjonijiet u s-salvagwardji xierqa.

               (i)L-istess kundizzjonijiet bħal taħt (h) għandhom japplikaw għal trasferimenti ta’ informazzjoni mingħand l-awtoritajiet kompetenti tal-Marokk sabiex l-awtoritajiet f’pajjiż terz, bir-rekwiżit addizzjonali ta’ tali trasferimenti għandu jitħalla jsir biss fir-rigward ta’ pajjiżi terzi li magħhom il-Europol hi intitolata li tittrasferixxi data personali abbażi ta’ l-Artikolu 25(1) tar-Regolament (UE) 2016/794.

               (j)Il-Ftehim għandu jiżgura sistema ta’ superviżjoni minn awtorità pubblika indipendenti waħda jew aktar li hija responsabbli għall-protezzjoni tad-data b’setgħat effettivi ta’ investigazzjoni u intervent sabiex tagħmel monitoraġġ fuq dawk l-awtoritajiet pubbliċi tal-Marokk li jużaw data personali/informazzjoni skambjata, u biex jimpenjaw ruħhom fi proċedimenti legali. B’mod partikolari, l-awtoritajiet indipendenti għandu jkollhom is-setgħa li jisimgħu l-ilmenti mill-individwi dwar l-użu tad-data personali tagħhom. L-awtoritajiet pubbliċi li jużaw id-data personali għandhom ikunu responsabbli sabiex ikunu konformi mar-regoli dwar il-protezzjoni tad-data personali skont il-Ftehim.

               (4)Il-Ftehim għandu jipprovdi għal mekkaniżmu effettiv għas-soluzzjoni ta’ tilwim rigward l-interpretazzjoni u l-applikazzjoni tiegħu biex jiżgura li l-partijiet josservaw ir-regoli miftehma reċiprokament.

               (5)Il-Ftehim għandu jinkludi dispożizzjoni dwar id-dħul fis-seħħ u validità u dispożizzjoni li permezz tagħha Parti tista’ ttemm jew tissospendih.

               (6)Il-Ftehim jista’ jinkludi klawżola li tindirizza l-applikazzjoni territorjali tiegħu, jekk ikun meħtieġ.

               (7)Il-Ftehim jista’ jinkludi dispożizzjonijiet dwar il-monitoraġġ u l-evalwazzjoni perjodika tal-Ftehim.

               (8)Il-Ftehim għandu jkun awtentiku ugwalment bl-ilsien Bulgaru, Ċek, Kroat, Daniż, Olandiż, Ingliż, Eston, Finlandiż, Franċiż, Ġermaniż, Grieg, Ungeriż, Taljan, Latvjan, Litwan, Malti, Pollakk, Portugiż, Rumen, Slovakk, Sloven, Spanjol u Żvediż u għandu jinkludi klawsola lingwistika f’dan is-sens.


               IL-KUMMISSJONI EWROPEA
            Brussell, 20.12.2017
            COM(2017) 806 final
            Rakkomandazzjoni għal
            DEĊIŻJONI TAL-KUNSILL
            li tawtorizza l-ftuħ ta’ negozjati għal ftehim bejn l-Unjoni Ewropea u l-Istat ta’ Iżrael dwar l-iskambju ta’ data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti ta’ Iżrael fil-ġlieda kontra l-kriminalità serja u t-terroriżmu

               MEMORANDUM TA’ SPJEGAZZJONI

               1.KUNTEST TAR-RAKKOMANDAZZJONI

               F’dinja globalizzata fejn l-kriminalità serja u t-terroriżmu huma dejjem aktar transnazzjonali u polivalenti, l-awtoritajiet tal-infurzar tal-liġi għandhom ikunu mgħammra bis-sħiħ biex jikkooperaw ma’ msieħba esterni biex jiżguraw is-sigurtà taċ-ċittadini tagħhom. L-Europol għandu għalhekk ikun jista’ jiskambja data personali mal-awtoritajiet tal-infurzar tal-liġi ta’ pajjiżi terzi sal-punt meħtieġ għat-twettiq tal-kompiti tiegħu.

               Sa minn meta daħal fis-seħħ ir-Regolament 2016/794 fl-1 ta’ Mejju 2017
                  1
                u skont it-Trattat, il-Kummissjoni hija responsabbli, f’isem l-Unjoni u l-Istati Membri tagħha, biex tinnegozja ftehimiet internazzjonali ma’ pajjiżi terzi dwar l-iskambju tad-data personali mal-Europol. Sa fejn ikun meħtieġ għat-twettiq tal-kompiti tiegħu, l-Europol jista’ jistabbilixxi u jżomm relazzjonijiet ta’ kooperazzjoni ma’ msieħba esterni permezz ta’ ħidma u l-arranġamenti amministrattivi li waħedhom ma jistgħux ikunu bażi ġuridika għall-iskambju ta’ data personali.

               Billi tikkunsidra l-istrateġija politika kif mfassla mill-Aġenda Ewropea dwar is-Sigurtà
                  2
               , il-Konklużjonijiet tal-Kunsill
                  3
               , u l-Istrateġija Globali
                  4
               , il-ħtiġijiet operazzjonali tal-awtoritajiet tal-infurzar tal-liġi mal-UE, u l-benefiċċji potenzjali ta’ kooperazzjoni iktar mill-qrib f’dan il-qasam, il-Kummissjoni tqis li huwa neċessarju fuq żmien qasir ma’ tmien pajjiżi, kif identifikat fil-11 ir-rapport ta' progress lejn Unjoni tas-Sigurtà ġenwina u effettiva
                  5
               .

               Il-Kummissjoni għamlet il-valutazzjoni tagħha ta’ pajjiżi ta’ prijorità b’kont meħud tal-ħtiġijiet operazzjonali tal-Europol. L-Istrateġija tal-Europol 2016–2020 tidentifika r-reġjun tal-Mediterran bħala prijorità għal sħubijiet imsaħħa
                  6
               . L-Istrateġija Esterna tal-Europol 2017–2020 tenfasizza wkoll il-ħtieġa għal kooperazzjoni aktar mill-qrib bejn il-Europol u l-Lvant Nofsani/l-Afrika ta’ Fuq (MENA) minħabba t-theddida terroristika attwali u l-isfidi relatati mal-migrazzjoni
                  7
               .

               L-Europol ma għandu l-ebda ftehim fis-seħħ ma’ xi pajjiżi f’dan ir-reġjun.

               Din ir-Rakkomandazzjoni tikkonċerna speċifikament negozjati ma’ Iżrael, għalkemm il-kooperazzjoni ma’ kull pajjiż MENA teħtieġ li tiġi kkunsidrata fil-kuntest tar-reġjun kollu kemm hu.

               Il-kuntest politiku

               L-UE u Iżrael żviluppaw relazzjonijiet sodi bbażati fuq il-Ftehim ta’ Assoċjazzjoni tal-1995 (fis-seħħ mill-2000). Kemm l-UE u Iżrael huma ffukati ferm fuq il-ġlieda kontra theddid għas-sikurezza, jiġifieri l-ġlieda kontra t-theddid tat-terroriżmu. Iżrael huwa ferm interessat li tiġi intensifikata l-kooperazzjoni mal-UE dwar il-ġlieda kontra t-terroriżmu (CT). L-ewwel djalogu tal-Ġlieda Kontra t-Terroriżmu u tas-Sigurtà UE-Iżrael seħħ fi Brussell f’Marzu 2015, segwit mit-tieni f’Iżrael f’Settembru 2016. Iż-żewġ partijiet qablu li jikkooperaw f’oqsma bħall-ġlieda kontra l-estremiżmu vjolenti, il-finanzjament tat-terroriżmu, it-terroriżmu mhux konvenzjonali, is-sigurtà tal-avjazzjoni u tat-trasport kif ukoll iċ-ċiberkriminalità. Ġie espress interess biex tissaħħaħ il-kooperazzjoni ma’ aġenziji tal-UE fil-qasam tal-ġustizzja u l-affarijiet interni, b’mod partikolari mal-Europol.

               Il-Kunsill diġà awtorizza minn qabel in-negozjati bejn l-Europol u Iżrael dwar ftehim ta’ kooperazzjoni operazzjonali
                  8
               . In-negozjati bdew fl-2010 iżda ma setgħux jaslu għal konklużjoni f’dak li kien il-qafas legali antik tal-Europol. F’dan il-kuntest, diġà saru xi laqgħat tekniċi bejn l-Europol u l-awtoritajiet Iżraeljani.

               Ħtiġijiet operazzjonali

               Ibbażat fuq data fis-SOCTA 2017
                  9
                u TE-SAT 2017
                  10
               , id-diskussjonijiet imsemmija hawn fuq, kif ukoll, inter alia, għarfien espert intern tal-Europol, kooperazzjoni ma’ Iżrael hija meħtieġa b’mod partikolari għall-ġlieda kontra l-fenomeni ta’ kriminalità li ġejjin:

               Terroriżmu: L-UE u Iżrael jħabbtu wiċċhom ma’ theddida serja maħluqa minn gruppi terroristiċi li joperaw fir-reġjun u globalment. Kooperazzjoni aktar mill-qrib, inkluż l-iskambju ta’ data personali, għandha timmira lejn l-indirizzar tat-theddida mit-terroristi (inklużi ġellieda terroristi barranin) bil-għan li jidentifikaw, jipprevjenu u jipproċedu kontra l-ivvjaġġar tat-terroristi, il-finanzjament tat-terroriżmu kif ukoll l-użu ħażin tal-Internet mit-terroristi.

               Ċiberkriminalità: Kooperazzjoni ma’ Iżrael għandha tiġi stabbilita b’mod partikolari meta titqies il-kompetenza tagħhom fl-investigazzjoni/it-trattament ta’ ċiberkriminalità b’teknoloġija avvanzata. Il-ħtieġa għal żieda fil-kondiviżjoni tal-intelligence tkun ta’ benefiċċju għal firxa taċ-ċiberkriminalità transnazzjonali jew reati ta’ ċiberkriminalità, inklużi attakki Distribwiti li jwaqqfu s-servizz (DDoS), każijiet ta’ attakki b’muniti kriptografiċi, frodi ta’ kummerċ elettroniku, kompromess fl-email tan-negozju u l-isfruttament sesswali tat-tfal fuq l-internet.

               2.ELEMENTI ĠURIDIĊI TAR-RAKKOMANDAZZJONI

               Ir-Regolament (UE) 2016/794 dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) jistabbilixxi qafas legali għal Europol, b’mod partikolari l-objettivi tiegħu, il-kompiti, fl-ambitu ta’ kompetenza, is-salvagwardji tal-protezzjoni tad-data u modi ta’ kooperazzjoni ma’ msieħba esterni.

               Din ir-Rakkomandazzjoni hija konsistenti mad-dispożizzjonijiet tar-Regolament tal-Europol.

               L-objettiv ta’ din ir-rakkomandazzjoni huwa li tikseb mill-Kunsill l-awtorizzazzjoni għall-Kummissjoni biex tinnegozja ftehim futur f’isem l-UE. Il-bażi ġuridika għall-Kunsill biex jawtorizza l-ftuħ ta’ negozjati hija l-Artikolu 218(3) u (4) tat-TFUE.

               Skont l-Artikolu 218 tat-Trattat dwar il-Funzjonament tal-Unjoni Ewropea, il-Kummissjoni għandha tkun nominata bħala n-negozjatur tal-Unjoni għall-ftehim bejn l-Unjoni Ewropea u Iżrael dwar l-iskambju ta’ data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti ta’ Iżrael fil-ġlieda kontra l-kriminalità serja u t-terroriżmu.

               Rakkomandazzjoni għal

               DEĊIŻJONI TAL-KUNSILL

               li tawtorizza l-ftuħ ta’ negozjati għal ftehim bejn l-Unjoni Ewropea u l-Istat ta’ Iżrael dwar l-iskambju ta’ data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti ta’ Iżrael fil-ġlieda kontra l-kriminalità serja u t-terroriżmu

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea (TFUE), u b'mod partikolari l-Artikoli 218(3) u 4 tiegħu,

               Wara li kkunsidra r-rakkomandazzjoni mill-Kummissjoni Ewropea,

               Billi:

               (1)Ir-Regolament (UE) 2016/794 tal-Parlament Ewropew u tal-Kunsill
                  11
                ġie adottat fil-11 ta’ Mejju 2016 u huwa applikabbli mill-1 ta’ Mejju 2017.

               (2)Dan ir-Regolament, b’mod partikolari l-Artikolu 25 tiegħu, jistipula regoli dwar it-trasferiment ta’ data personali mill-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) lil pajjiżi terzi u organizzazzjonijiet internazzjonali. L-Europol jista’ jittrasferixxi data personali lil awtorità ta’ pajjiż terz fuq il-bażi ta’ ftehim internazzjonali konkluż bejn l-Unjoni u dak il-pajjiż terz skont l-Artikolu 218 tat-TFUE li jagħti prova ta’ salvagwardji adegwati fir-rigward tal-protezzjoni tal-privatezza u d-drittijiet u l-libertajiet fundamentali tal-individwi.

               (3)Għandhom jinfetħu negozjati bil-ħsieb li jiġi konkluż tali Ftehim bejn l-Unjoni Ewropea u l-Istat ta’ Iżrael.

               (4)Dan il-Ftehim jirrispetta d-drittijiet fundamentali u josserva l-prinċipji rikonoxxuti b’mod partikolari mill-Karta tad-Drittijiet Fundamentali tal-Unjoni Ewropea, b’mod partikolari d-dritt għall-ħajja privata u familjari, rikonoxxut fl-Artikolu 7 tal-Karta, id-dritt għall-protezzjoni tad-data personali, rikonoxxut fl-Artikolu 8 tal-Karta u d-dritt għal rimedju effettiv u għal proċess ġust rikonoxxut mill-Artikolu 47 tal-Karta. Il-Ftehim għandu jiġi applikat f’konformità ma’ dawk id-drittijiet u l-prinċipji.

               ADOTTA DIN ID-DEĊIŻJONI:

               Artikolu 1

               Il-Kummissjoni hija b’hekk awtorizzata li tiftaħ in-negozjati f’isem l-Unjoni, għal ftehim bejn l-Unjoni Ewropea u l-Istat ta’ Iżrael dwar l-iskambju ta’ data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti ta’ Iżrael fil-ġlieda kontra l-kriminalità serja u t-terroriżmu.

               Artikolu 2

               Id-direttivi tan-negozjati huma stabbiliti fl-Anness.

               Artikolu 3

               In-negozjati għandhom isiru b'konsultazzjoni ma' [l-isem tal-kumitat speċjali għandu jiddaħħal mill-Kunsill].

               Artikolu 4

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Ir-Regolament (UE) 2016/794 tal-11 ta’ Mejju 2016, ĠU L 135, 24.5.2016, p. 53.

                     (2)

                        COM(2015) 185 finali.

                     (3)

                        Dokument tal-Kunsill 10384/17, 19 ta’ Ġunju 2017.

                     (4)

                        Viżjoni Kondiviża, Azzjoni Komuni: Ewropa aktar b’Saħħitha — Strateġija Globali għall-Politika Estera u ta’ Sigurtà tal-Unjoni Ewropea
                  http://europa.eu/globalstrategy/en

                     (5)

                        COM(2017) 608 finali.

                     (6)

                        L-Istrateġija tal-Europol 2016–2020, adottata mill-Bord ta’ Amministrazzjoni tal-Europol fl-1 ta’ Diċembru 2015,
                  https://www.europol.europa.eu/publications-documents/europol-strategy-2016-2020

                     (7)

                        L-Istrateġija Esterna tal-Europol 2017–2020, adottata mill-Bord ta’ Amministrazzjoni tal-Europol fit-13 ta’ Diċembru 2016, EDOC#865852v3.

                     (8)

                        Id-Deċiżjoni tal-Kunsill 2009/371.

                     (9)

                  https://www.europol.europa.eu/socta/2017

                     (10)

                  https://www.europol.europa.eu/sites/default/files/documents/tesat2017.pdf
                  .

                     (11)

                        Ir-Regolament (UE) 2016/794 tal-Parlament Ewropew u tal-Kunsill tal-11 ta' Mejju 2016 dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u li jissostitwixxi u jħassar id-Deċiżjonijiet tal-Kunsill 2009/371/ĠAI, 2009/934/ĠAI, 2009/935/ĠAI, 2009/936/ĠAI u 2009/968/ĠAI (ĠU L 135, 24.5.2016, p. 53).

    ---documentbreak---

               IL-KUMMISSJONI EWROPEA
            Brussell,20.12.2017
            COM(2017) 806 final
            ANNESS
            għar-
            Rakkomandazzjoni għal DEĊIZJONI TAL-KUNSILL
            li tawtorizza l-ftuħ ta’ negozjati għal ftehim bejn l-Unjoni Ewropea u l-Istat ta’ Iżrael dwar l-iskambju ta’ data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti ta’ Iżrael fil-ġlieda kontra l-kriminalità serja u t-terroriżmu

               ANNESS

               Direttivi li jawtorizzaw il-ftuħ ta’ negozjati għal ftehim bejn l-Unjoni Ewropea u l-Istat ta’ Iżrael dwar l-iskambju ta’ dejta personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti Iżraeljani fil-ġlieda kontra l-kriminalità serja u t-terroriżmu

               Matul in-negozjati, il-Kummissjoni għandu jkollha l-għan li tilħaq l-objettivi stabbiliti fid-dettall hawn taħt.

               (1)L-għan ta’ dan il-Ftehim għandu jkun li tipprovdi l-bażi legali għat-trasferiment ta’ dejta personali bejn l-Europol u l-awtoritajiet kompetenti ta’ Iżrael rispettivament, sabiex jappoġġa u jsaħħaħ l-azzjoni mill-awtoritajiet kompetenti ta’ dan il-pajjiż u l-Istati Membri kif ukoll il-kooperazzjoni reċiproka tagħhom fil-prevenzjoni u l-ġlieda kontra l-kriminalità u t-terroriżmu serju transnazzjonali, filwaqt li jiżgura salvagwardji adegwati fir-rigward tal-protezzjoni tal-privatezza, tad-dejta personali u tad-drittijiet fundamentali u l-libertajiet tal-individwi.

               (2)Biex tiġi garantita l-limitazzjoni tal-għan, il-kooperazzjoni taħt il-Ftehim għandha tkun marbuta biss ma’ delitti u reati kriminali relatati li jaqgħu taħt il-kompetenza tal-Europol f’konformità mal-Artikolu 3 tar-Regolament 2016/794 (flimkien “reati kriminali”). B’mod partikolari, il-kooperazzjoni għandu jkollha l-għan li t-trattament tat-terroriżmu u l-prevenzjoni tar-radikalizzazzjoni, it-tfixkil tal-kriminalità organizzata u l-ġlieda kontra ċ-ċiberkriminalità.

               (3)Il-Ftehim għandu jispjega b’mod ċar u preċiż s-salvagwardji u l-kontrolli meħtieġa fir-rigward tal-protezzjoni tad-dejta personali, id-drittijiet u l-libertajiet fundamentali tal-individwi, irrispettivament min-nazzjonalità u l-post ta’ residenza, fl-iskambju ta’ dejta personali bejn l-Europol u l-awtoritajiet kompetenti ta’ Iżrael.

               B'mod partikolari:

               (a)L-għanijiet tal-ipproċessar ta’ dejta personali bejn il-Partijiet fil-kuntest tal-Ftehim għandhom jiġu deskritti b’mod ċar u preċiż, u m’għandhomx ikunu usa’ minn dak li huwa meħtieġ f’każijiet individwali għall-finijiet tal-prevenzjoni u l-ġlieda kontra t-terroriżmu u reati kriminali msemmija f’dan il-Ftehim.

               (b)Dejta personali trażmessa mill-Europol f’konformità mal-Ftehim għandha tiġi pproċessata b’mod ġust, fuq bażi leġittima u biss għall-iskopijiet li għalihom tkun ġiet trasferita. Il-Ftehim għandu jipprovdi l-possibbiltà li l-Europol jindika, fil-mument tat-trasferiment tad-dejta, kwalunkwe restrizzjoni fuq l-aċċess jew l-użu, inkluż rigward it-trasferiment, it-tħassir jew il-qerda tagħha. Id-dejta personali għandha tkun adegwata, rilevanti u limitata għal dak li hu meħtieġ b’rabta ma’ dak l-għan. Din għandha tkun preċiża u aġġornata. Din ma għandhiex tinżamm għal żmien itwal milli hu meħtieġ għall-iskopijiet li għalihom tkun ġiet trasferita.

               (c)It-trasferiment ta’ dejta personali li tiżvela l-oriġini razzjali jew etnika, l-opinjonijiet politiċi, it-twemmin reliġjuż jew filosofiku, is-sħubija fi trade union, id-dejta ġenetika u d-dejta dwar is-saħħa u l-ħajja sesswali mill-Europol għandha tkun projbita, sakemm ma jkunx strettament meħtieġ u proporzjonat f’każijiet individwali għall-prevenzjoni jew għall-ġlieda kontra r-reati kriminali kif imsemmija f’dan il-Ftehim u soġġetti għal salvagwardji xierqa. Il-Ftehim għandu jkun fih ukoll salvagwardji speċifiċi relatati mat-trasferiment ta’ dejta personali dwar il-vittmi ta’ reat kriminali, xhieda jew persuni oħra li jistgħu jipprovdu informazzjoni rigward reati kriminali, kif ukoll minorenni.

               (d)Il-Ftehim għandu jiżgura drittijiet li jistgħu jiġu infurzati minn individwi li d-dejta personali tagħhom tiġi pproċessata billi jistabbilixxi regoli dwar id-dritt ta’ aċċess, rettifika u tħassir, inkluż ir-raġunijiet speċifiċi li jistgħu jippermettu kwalunkwe restrizzjonijiet neċessarji u proporzjonati. Il-Ftehim għandu jiżgura wkoll drittijiet infurzabbli ta’ rimedju amministrattiv u ġudizzjarju għal kwalunkwe persuna li d-dejta tagħha tiġi pproċessata skont il-ftehim, u li jiggarantixxu rimedji effettivi.

               (e)Il-Ftehim għandu jistabbilixxi regoli dwar il-ħażna, ir-rieżami, il-korrezzjoni u t-tħassir ta’ dejta personali kif ukoll dwar iż-żamma tar-rekords għall-finijiet ta’ reġistrazzjoni u dokumentazzjoni, kif ukoll fuq l-informazzjoni li tkun disponibbli għal individwi. Għandu wkoll jipprovdi għal salvagwardji fir-rigward tal-ipproċessar awtomatizzat tad-dejta personali.

               (f)Il-Ftehim għandu jispeċifika l-kriterji li fuq il-bażi tagħhom l-affidabbiltà tas-sors u l-preċiżjoni tad-dejta għandhom jiġu indikati.

               (g)Il-Ftehim għandu jinkludi l-obbligu li tiżgura s-sigurtà ta’ dejta personali permezz ta’ miżuri tekniċi u organizzazzjonali xierqa, inkluż billi jippermettu li persuni awtorizzati biss ikollhom aċċess għad-dejta personali. Il-Ftehim jinkludi wkoll l-obbligu ta’ notifika f’każ ta’ ksur ta’ dejta personali li tolqot id-dejta trasferita skont il-Ftehim.

               (h)Trasferimenti ulterjuri ta’ informazzjoni mingħand l-awtoritajiet kompetenti ta’ Iżrael lil awtoritajiet oħra f’Iżrael għandhom jiġu permessi biss għall-finijiet ta’ dan il-Ftehim u għandhom jiġu soġġetti għal kundizzjonijiet xierqa u salvagwardji.

               (i)L-istess kundizzjonijiet bħal skont (h) għandhom japplikaw għal trasferimenti ta’ informazzjoni mingħand l-awtoritajiet kompetenti ta’ Iżrael lil awtoritajiet f’pajjiż terz, bir-rekwiżit addizzjonali li tali trasferimenti għandhom jitħallew isiru biss fir-rigward ta’ pajjiżi terzi li magħhom l-Europol hu intitolat li jittrasferixxi dejta personali abbażi tal-Artikolu 25(1) tar-Regolament (UE) 2016/794.

               (j)Il-Ftehim għandu jiżgura sistema ta’ superviżjoni minn awtorità pubblika indipendenti waħda jew aktar li hija responsabbli għall-protezzjoni tad-dejta b’setgħat effettivi ta’ investigazzjoni u intervent sabiex tagħmel monitoraġġ fuq dawk l-awtoritajiet pubbliċi ta’ Iżrael li jużaw id-dejta personali/l-informazzjoni skambjata, u biex jimpenjaw ruħhom fi proċedimenti legali. B’mod partikolari, l-awtoritajiet indipendenti għandhom ikollhom is-setgħa li jisimgħu l-ilmenti mill-individwi dwar l-użu tad-dejta personali tagħhom. L-awtoritajiet pubbliċi li jużaw id-dejta personali għandhom ikunu responsabbli sabiex ikunu konformi mar-regoli dwar il-protezzjoni tad-dejta personali skont il-Ftehim.

               (4)Il-Ftehim għandu jipprovdi għal mekkaniżmu effettiv għas-soluzzjoni ta’ tilwim rigward l-interpretazzjoni u l-applikazzjoni tiegħu biex jiżgura li l-partijiet josservaw ir-regoli miftehma reċiprokament.

               (5)Il-Ftehim għandu jinkludi dispożizzjoni dwar id-dħul fis-seħħ u validità u dispożizzjoni li permezz tagħha Parti tista’ ttemm jew tissospendi dan.

               (6)B'konformità mal-politika tal-UE, dan il-Ftehim ma għandux japplika għall-istess żoni ġeografiċi li waqgħu taħt l-amministrazzjoni tal-Istat ta’ Iżrael wara l-5 ta' Ġunju 1967. Din il-pożizzjoni għandha titqies mingħajr ħsara għall-pożizzjoni ta' prinċipju ta’ Iżrael fir-rigward ta' din il-kwistjoni. Kif xieraq, il-Partijiet jaqblu li l-applikazzjoni ta' dan il-Ftehim huwa mingħajr ħsara għall-istatus ta' dawk iż-żoni.

               (7)Il-Ftehim jista’ jinkludi dispożizzjonijiet dwar il-monitoraġġ u l-evalwazzjoni perjodika tal-Ftehim.

               (8)Fil-kuntest ta’ dawn in-negozjati, il-Kummissjoni għandha tippromwovi l-adeżjoni ta’ Iżrael għall-Konvenzjoni tal-Kunsill tal-Ewropa għall-Protezzjoni ta’ Individwi fir-rigward tal-Ipproċessar Awtomatiku ta’ Dejta Personali (“Konvenzjoni 108”).

               (9)Il-Ftehim għandu jkun awtentiku ugwalment bl-ilsien Bulgaru, Ċek, Kroat, Daniż, Netherlandiż, Ingliż, Estonjan, Finlandiż, Franċiż, Ġermaniż, Grieg, Ungeriż, Taljan, Latvjan, Litwan, Malti, Pollakk, Portugiż, Rumen, Slovakk, Sloven, Spanjol u Żvediż u għandu jinkludi klawżola lingwistika f’dan is-sens.